text:
SETLHOGO SA KA FA NTLE | BAPALAMI BA DIPITSE TSE NNÊ—BA GO AMA JANG?
Bapalami ba Dipitse Tse Nnê ke Bomang?
Bapalami ba dipitse tse nnê ba ka tswa ba lebega e le masaitsiweng kgotsa ba ka tswa ba tshosa mme gone ga re a tshwanela go ikutlwa jalo. Ka ntlha yang? Ka gonne ditiragalo tsa lefatshe le Baebele di re thusa go itse gore bapalami bano ba emela eng. Le fa bapalami bano ba tlisa masetlapelo mo lefatsheng, ba ka kgona go re thusa mmogo le ba malapa a rona. Jang? Sa ntlha, a re tlhalose gore bapalami ba dipitse tseno ba emela eng.
MOPALAMI WA PITSE E TSHWEU
Ponatshegelo eno e simolola jaana: “Ka leba, mme, bona! pitse e tshweu; mme yo o e pagameng o ne a tshotse bora; a newa serwalo, mme a tsamaya a fenya a ba a digela phenyo ya gagwe.”—Tshenolo 6:2.
Mopalami wa pitse e tshweu ke mang? Buka ya Baebele ya Tshenolo e tlhalosa mopalami yono yo o kwa legodimong e re ke “Lefoko la Modimo.” (Tshenolo 19:11-13) Jesu Keresete ke ene a bidiwang Lefoko ka gonne ke mmueledi wa Modimo. (Johane 1:1, 14) Gape o bidiwa “Kgosi ya dikgosi le Morena wa barena” e bile Baebele ya re o a “Ikanyega e bile o Boammaaruri.” (Tshenolo 19:11, 16) Go a bonala gore o neilwe maatla a go nna kgosi le motlhabani e bile ga a dirise maatla a gagwe ka tsela e e sa siamang. Mme go na le dipotso tse re tlhokang go di araba.
Ke mang yo o neileng Jesu maatla a gore a fenye? (Tshenolo 6:2) Moporofeti Daniele o ne a bona ponatshegelo e mo go yone Mesia yo o neng a tshwantshediwa ke “morwa motho” a neng a newa “bobusi le seriti le bogosi” ke “Mogologolo wa Malatsi” e bong Jehofa Modimo. * (Daniele 7:13, 14) Ka jalo, Modimo Mothatayotlhe ke ene a nayang Jesu maatla le tshwanelo ya go busa le go atlhola. Mmala wa pitse eno o bontsha gore ntwa e Morwa Modimo a e lwang e siame ka gonne gantsi mo Baebeleng mmala o mosweu o tshwantshetsa tshiamiso.—Tshenolo 3:4; 7:9, 13, 14.
Banna bano ba simolotse leng go palama dipitse tsa bone? O tla lemoga gore mopalami wa ntlha e bong Jesu, o simolotse go palama pitse ya gagwe fa a sena go nna kgosi. (Tshenolo 6:2) Jesu o tlhomilwe leng go nna Kgosi kwa legodimong? Seno ga se a ka sa direga fa a boela kwa legodimong. Baebele ya re o ne a tshwanelwa ke go leta. (Bahebera 10:12, 13) Jesu o ne a bolelela balatedi ba gagwe gore ba tla bona jang gore nako eo ya go leta e fedile le gore jaanong o ne a simolotse go busa kwa legodimong. O ne a ba bolelela gore fa a simolola go busa, ditiragalo tsa lefatshe di ne di tla nnela maswe le go feta. Go ne go tla nna le dintwa, tlhaelo ya dijo le malwetse a leroborobo. (Mathaio 24:3, 7; Luke 21:10, 11) Fa Ntwa ya Ntlha ya Lefatshe e simologa ka 1914, go ne ga bonala sentle gore maemo a batho a ne a fetogile gotlhelele, ba ne ba tshela mo nakong e Baebele e e bitsang ‘metlha ya bofelo.’—2 Timotheo 3:1-5.
Mme goreng maemo a lefatshe a ile a nnela maswe go ya pele fa e sa le Jesu a tlhomiwa go nna kgosi ka 1914? Ka gonne ka nako eo Jesu o ne a simolola go busa kwa legodimong e seng mo lefatsheng. Baebele ya re go ne ga tsoga ntwa kwa legodimong, Kgosi e e sa tswang go tlhomiwa e bong Jesu, yo gape a bidiwang Mikaele, o ne a latlhela Satane le madimona a gagwe mo lefatsheng. (Tshenolo 12:7-9, 12) E re ka Satane a latlhetswe mo lefatsheng, o galefile tota ka gonne a itse gore ga a a salelwa ke nako e ntsi. Go ise go ye kae, Modimo o tlile go diragatsa thato ya gagwe mo lefatsheng ka go fedisa Satane. (Mathaio 6:10) A jaanong re boneng gore bapalami ba bangwe ba bararo ba ka re thusa jang gore re itse gore re tshela mo “metlheng ya bofelo.” Le fa mopalami wa pitse ya ntlha a emela Jesu, bapalami ba bangwe ba bararo ba emela ditiragalo tsa lefatshe tse di ileng tsa ama matshelo a batho ba le bantsi.
MOPALAMI WA PITSE E KHIBIDU
“Jaanong ga tswa pitse e nngwe e e bohibidu jwa molelo; yo o e palameng a newa thata ya go tlosa kagiso mo lefatsheng le go dira gore batho ba bolayane; a ba a newa tšhaka e kgolo.”—Tshenolo 6:4, Tswana Central.
Mopalami yono o tshwantshetsa dintwa. Ela tlhoko gore ga a tlose kagiso mo setšhabeng se se rileng fela go na le moo o e tlosa mo lefatsheng lotlhe. Seo se ile sa direga lekgetlo la ntlha ka 1914, fa go ne go runya ntwa e e ileng ya ama lefatshe lotlhe. Morago ga moo, go ile ga latela ntwa e nngwe gape e e ileng ya feta ka matshelo a batho ba le bantsi thata mo lefatsheng lotlhe. Go fopholediwa gore go ile ga swa batho ba feta dimilione di le 100 mo dintweng fa e sa le ka 1914. Mo godimo ga moo, batho ba le bantsi ba ne ba gobala botlhoko thata.
A dintwa di ile tsa fokotsega? Gone jaanong go bonala batho ba ithutile ditsela tse di farologaneng tsa go bolaya batho ba le bantsi ka nako e le nngwe. Tota le mekgatlho e go tweng e tlisa kagiso e e jaaka lekgotla la Ditšhaba Tse di Kopaneng (UN) ga e ise e kgone go emisa mopalami wa pitse e khibidu.
MOPALAMI WA PITSE E NTSHO
“Ka leba, mme, bona! pitse e ntsho; mme yo o e pagameng o ne a tshotse sekale ka seatla. Mme ka utlwa lentswe le e keteng le mo gare ga dibopiwa tse nnè tse di tshelang le re: ‘Kwatara ya korong ke denario, le dikwatara di le tharo tsa barele ke denario; mme o se ka wa senya lookwane lwa motlhware le beine.’”—Tshenolo 6:5, 6.
Mopalami yono o tshwantshetsa leuba. Baebele e tlhalosa tsela e dijo di tla turang ka yone fa e re dikilogerama di le 0,7 tsa korong di tla ja denario e le nngwe e mo metlheng ya Baebele motho a neng a e newa fa a berekile letsatsi lotlhe. (Mathaio 20:2) Gape denario eo e ne e kgona go reka dikilogerama di le 2,1 tsa barele e boleng jwa yone bo leng kwa tlase fa bo bapisiwa le jwa korong. Selekanyo seo sa dijo se ne se sa lekana go tlamela lelapa le legolo. Go tswa foo, batho ba tlhagisiwa gore ba somarele, tota le dijo tsa letsatsi le letsatsi tsa nako eo tse di jaaka oli ya motlhware le beine.
Fa e sa le ka 1914, go na le bosupi jwa gore pitse eno e ntsho e ntse e taboga ka lobelo lo logolo ka gonne batho ba ka nna dimilione di le 70 ba ile ba bolawa ke leuba fa e sa le go tloga ka nako eo. Pego nngwe ya re: “Go simologa ka 2012-2014, batho ba le dimilione di le 805 ba ne ba lwala thata ka ntlha ya go sa je dijo tse di nang le dikotla.” Pego e nngwe ya re: “Palo ya batho ba ba ileng ba swa ka ntlha ya tlala e kwa godimo thata fa e bapisiwa le ya ba ba ileng ba bolawa ke AIDS, malaria le TB di kopane.”Le fa go na le maiteko a a dirwang go thusa batho ba ba se nang dijo, pitse e ntsho e ntse e taboga ka lobelo lo logolo.
MOPALAMI WA PITSE E TSHETLHA
“Ka leba, mme, bona! pitse e tshetlha; mme leina la yo o e pagameng e ne e le Loso. [Lebitla kgotsa] Hadese e ne e mo setse morago e le gaufi thata. Mme ba ne ba newa taolo godimo ga karolo ya bonè ya lefatshe, gore ba bolaye ka tšhaka e telele le ka tlhaelo ya dijo le ka sebetso se se bolayang le ka dibatana tsa naga.”—Tshenolo 6:8.
Mopalami wa pitse ya bonê o tshwantshetsa loso lo lo bakwang ke malwetse a leroborobo le dilo tse dingwe. Morago ga 1914, batho ba le dimilione di le masomesome ba ne ba bolawa ke Spanish flu. Bolwetse joo bo ile jwa tshwara batho ba ka nna dimilione di le 500 ka nako eo, seo se raya gore motho a le mongwe mo go ba le bararo o ne a tshwerwe ke bolwetse joo.
Mme go ne go na le malwetse a mangwe a a ileng a latela. Baitse ba re go tloga ka dingwaga tsa bo1900 go fitlha ka ngwaga wa 2000, batho ba le dimilionemilione ba ne ba bolawa ke bolwetse jwa smallpox. Go tla go fitlha le gompieno, batho ba le bantsi ba bolawa ke AIDS, TB le malaria le fa gone go na le kgatelopele mo go tsa kalafi.
Batho ba ile ba swa, go sa kgathalesege gore ba bolailwe ke ntwa, leuba kgotsa malwetse a leroborobo. Lebitla le nna le phutha mongwe le mongwe yo o suleng.
A MAEMO ANO A TLA FETOGA?
Go ise go ye kae, maemo a tlile go fetoga. Se lebale ntlha eno: Jesu o ne a “tsamaya a fenya” ka 1914, a bo a latlhela Satane mo lefatsheng, mme gone ga a ka a digela phenyo ya gagwe. (Tshenolo 6:2; 12:9, 12) Mo nakong e e sa fediseng pelo, ka nako ya ntwa ya Haramagedona, Jesu o tla tlosa Satane a bo a senya batho ba ba mo tshegetsang. (Tshenolo 20:1-3) Jesu o tla senya bapalami ba dipitse tse dingwe tse tharo, mo godimo ga moo, o tla dirolola dilo tse di bosula tse ba di dirileng. O tla dira seo jang? Ela tlhoko gore Baebele e re solofetsa eng.
Go tla nna le kagiso e seng dintwa. Jehofa “o dira gore dintwa di kgaotse go ya kwa ntlheng ya lefatshe. O roba bora gape o robaganya lerumo.” (Pesalema 46:9) Mme batho ba ba ratang kagiso “ba tla nna le boitumelo jo bogolo mo letlotlong la kagiso.”—Pesalema 37:11.
Go tla nna le dijo tse dintsi e seng leuba. “Go tla nna le dijo tsa ditlhaka di le dintsi mo lefatsheng; go tla penologa mo godimo ga dithaba.”—Pesalema 72:16.
Batho ga ba kitla ba lwala le go swa go na le moo ba tla itekanela e bile ba tla tshelela ruri. Modimo “o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone.”—Tshenolo 21:4.
Fa Jesu a ne a le mo lefatsheng, o ne a re bontsha tsela e botshelo bo tlileng go nna ka yone fa a tla bo a busa. O ne a batla gore batho ba tshedisane ka kagiso, a fepa batho ba le diketekete ka tsela ya kgakgamatso, a fodisa ba ba lwalang le go tsosa ba ba suleng.—Mathaio 12:15; 14:19-21; 26:52; Johane 11:43, 44.
Basupi ba ga Jehofa ba itumelela go go bontsha mo Baebeleng ya gago se o tlhokang go se dira gore o ipaakanyetse go tshela mo lefatsheng le lesha fa bapalami ba dipitse tse tharo ba tla bo ba sa tlhole ba le gone. A o tla letla Basupi ba go bontsha gore o ka dira seo jang?
Ithute mo go Oketsegileng
TSOGANG!
Se Baebele e se Buang ka go Fedisiwa ga Lefatshe
“Lefatshe” leo ke eng? Le tla fedisiwa jang le gone leng?
DIKGANG TSE DI TSWANG KWA MODIMONG!
Dikgang Tse di Molemo ke Eng?
Ithute gore dikgang tse di tswang kwa Modimong ke eng, ke eng fa di le botlhokwa le gore re tshwanetse go dira eng.


c: text/html

text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 39:1-23
39 Mme Josefa ene, o ne a tlisiwa mo Egepeto,+ mme Potifaro,+ modiredi wa ntlo ya kgosi wa ga Faro, molaodi wa bafemedi, wa Moegepeto, a mo reka mo seatleng sa Baishemaele+ ba ba neng ba mo tlisitse koo.2 Mme Jehofa a nna le Josefa, mo a neng a nna monna yo o atlegileng+ mme a okamela ntlo ya mong wa gagwe, e leng Moegepeto.3 Mme mong wa gagwe a bona gore Jehofa o ne a na le ene le gore sengwe le sengwe se a neng a se dira Jehofa o ne a dira gore se atlege mo seatleng sa gagwe.4 Mme Josefa a nna a bona kamogelo mo matlhong a gagwe a ba a nna a mo direla ka metlha, mo a neng a mo tlhoma gore a okamele ntlo ya gagwe,+ mme gotlhe mo e neng e le ga gagwe a go tsenya mo seatleng sa gagwe.5 Mme go ne ga diragala gore go simolola ka nako e a neng a mo tlhoma ka yone gore a okamele ntlo ya gagwe le gore a tlhokomele gotlhe mo e neng e le ga gagwe Jehofa a nna a segofatsa ntlo ya Moegepeto ka ntlha ya ga Josefa, mme tshegofatso ya ga Jehofa ya nna mo go tsotlhe tse a neng a na le tsone mo ntlong le kwa tshimong.+6 La bofelo a tlogelela sengwe le sengwe se e neng e le sa gagwe mo seatleng sa ga Josefa;+ mme o ne a sa itse gore ke eng se a neng a na le sone kwantle ga senkgwe se a neng a se ja. Mo godimo ga moo, Josefa o ne a bopegile sentle e bile a le montle.7 Jaanong morago ga dilo tseno ga diragala gore mosadi wa mong wa gagwe a simolole go tsholeletsa matlho a gagwe+ kwa go Josefa a ba a re: “Lala le nna.”+8 Mme o ne a gana+ mme a raya mosadi wa mong wa gagwe a re: “Bona, mong wa me ga a itse gore ke eng se ke nang le sone mo ntlong, e bile sengwe le sengwe se a nang le sone o se tsentse mo seatleng sa me.+9 Ga go na ope yo mogolo mo ntlong eno go mpheta, mme ga a a gana ka sepe gotlhelele mo go nna fa e se ka wena fela, ka gonne o mosadi wa gagwe.+ Ka jalo ke ka dira jang bosula jo bogolo jono mme ka leofela Modimo?”+10 Ka jalo go ne ga diragala gore fa a ne a ntse a bua le Josefa letsatsi le letsatsi ga a ise a ke a mo reetse gore a lale fa thoko ga gagwe, a tswelele a na le ene.+11 Mme ga diragala gore mo letsatsing leno jaaka mo malatsing a mangwe a tsene mo ntlong go ya go dira tiro ya gagwe, mme go ne go se na ope wa banna ba ntlo moo mo ntlong.+12 Foo mosadi a mo phamola ka seaparo+ sa gagwe, a re: “Lala le nna!”+ Mme ene a tlogela seaparo sa gagwe mo seatleng sa gagwe mme a tshaba a tswela kwa ntle.+13 Ga diragala ya re fela fa mosadi a bona gore o ne a tlogetse seaparo sa gagwe mo seatleng sa gagwe gore a tshabele kwa ntle,14 a simolola go goela kwa banneng ba ntlo ya gagwe mme a ba raya a re: “Bonang! O tlisitse kwa go rona monna, Mohebera, go dira gore re jewe setshego. O ne a tla kwa go nna a tla go lala le nna, mme ke ne ka goa ka lentswe le le kwa godimo.+15 Mme ga diragala gore fela fa a utlwa ke tsholetsa lentswe ke goa, foo a tlogela seaparo sa gagwe fa thoko ga me mme a tshaba a tswela kwa ntle.”16 Morago ga moo a tlogela seaparo sa gagwe se ntse fa thoko ga gagwe go fitlha mong wa gagwe a tla mo ntlong ya gagwe.+17 Foo a bua le ene kafa mafokong ano, a re: “Motlhanka wa Mohebera yo o mo tlisitseng kwa go rona o ne a tla kwa go nna a tla go dira gore ke jewe setshego.18 Mme go ne ga diragala gore fela fa ke tsholetsa lentswe ke simolola go goa, foo a tlogela seaparo sa gagwe fa thoko ga me mme a tshabela kwa ntle.”+19 Ga felela ka gore fela fa mong wa gagwe a utlwa mafoko a mosadi wa gagwe a a neng a a bua le ene, a re: “Motlhanka wa gago o ntirile jaana le jaana,” bogale jwa gagwe jwa tuka.+20 Ka jalo mong wa ga Josefa a mo tsaya a mo tsenya mo ntlong ya kgolegelo, lefelo le magolegwa a kgosi a neng a beilwe mo go lone a tshwerwe, mme a nna moo mo ntlong ya kgolegelo.+21 Le fa go ntse jalo, Jehofa a nna le Josefa a bo a nna a mmontsha bopelonomi jwa lorato e bile a dira gore a bone kamogelo mo matlhong a modiredi yo mogolo wa ntlo ya kgolegelo.+22 Ka jalo modiredi yo mogolo wa ntlo ya kgolegelo a tsenya magolegwa otlhe a a neng a le mo ntlong ya kgolegelo mo seatleng sa ga Josefa; mme sengwe le sengwe se magolegwa a neng a se dira moo e ne e le ene a dirang gore se dirwe.+23 Modiredi yo mogolo wa ntlo ya kgolegelo o ne a sa tlhokomele sepe gotlhelele se se neng se le mo seatleng sa gagwe, ka gonne Jehofa o ne a na le Josefa mme Jehofa o ne a dira gore se a neng a se dira se atlege.+

robotstxt: allowed

filter: keep


text:
POLELO 110
Timotheo—Mothusi yo Mosha wa ga Paulo
LEKAWANA le o le bonang fano le na le moaposetoloi Paulo ke Timotheo. Timotheo o nna le ba lelapa la gaabo kwa Lisetera. Mmaagwe o bidiwa Yunise mme mmaagwemogolo ene o bidiwa Loise.
Leno ke lekgetlo la boraro Paulo a etela mo Lisetera. Mo e ka nnang ngwaga kgotsa nako nngwe pele ga foo, Paulo le Barenabase ba ne ba etela fano lekgetlo la ntlha ba le mo loetong lwa go rera. Mme jaanong Paulo o etetse fano gape a na le tsala ya gagwe e bong Silase.
A o itse gore Paulo o raya Timotheo a reng? O mmotsa jaana: ‘A o ka rata go tsamaya le nna le Silase? O ka re thusa go rerela batho ba ba kwa mafelong a a kgakala thata.’
Timotheo o araba jaana: ‘Ee, nka rata go tsamaya le lona.’ Ka jalo, morago ga moo Timotheo o tlogela ba lelapa la gaabo mme o tsamaya le Paulo le Silase. Mme pele ga re ithuta ka loeto lwa bone, a re bone se se ntseng se diragalela Paulo. E setse e le dingwaga di ka nna 17 fa e sa le Jesu a iponatsa mo go ene fa a le mo tseleng a ya Damaseko.
Se lebale gore Paulo o ne a ya Damaseko go ya go bogisa barutwa ba ga Jesu, mme jaanong le ene ke morutwa! Moragonyana baba bangwe ba batla go bolaya Paulo ka gonne ba sa rate go bo a ruta ka Jesu. Le fa go ntse jalo, barutwa ba thusa Paulo go tshaba. Ba mo tsenya mo serotong mme ba mo folosetsa ka kwa ntle ga dithako tsa motse.
Morago ga moo, Paulo o ya go rera kwa Antioka. Ke gone kwa balatedi ba ga Jesu ba ileng ba bidiwa Bakeresete lekgetlo la ntlha gone. Go tswa foo, Paulo le Barenabase ba ne ba romelwa go tswa mo Antioka go ya go rera kwa dinageng tse di kgakala thata. Mongwe wa metse e ba neng ba e etela ke Lisetera, kwa gaabo Timotheo.
Jaanong, mo e ka nnang ngwaga moragonyana, Paulo o boetse gape mo Lisetera a le mo loetong lwa gagwe lwa bobedi. A o itse gore fa Timotheo a tsamaya le Paulo le Silase, ba ya kae? Leba mo mmapeng mme re ithute mangwe a mafelo a ba neng ba ya kwa go one.
La ntlha ba ne ba ya kwa motseng o o gaufi o o bidiwang Ikonio, go tswa foo ba ya kwa motseng o mongwe o le one o bidiwang Antioka. Morago ga moo ba ne ba ya Teroase, go tswa foo ba ya Filipi, Thesalonika le kwa Berea. A o kgona go bona Athena mo mmapeng? Paulo o ya go rera koo. Morago ga moo ba fetsa ngwaga le halofo ba rera kwa Korintha. La bofelo ba ema ka lobakanyana kwa Efeso. Go tswa foo ba boa ka mokoro ba ya Kaesarea, ba bo ba ya Antioka kwa Paulo a nnang teng.
Ka jalo, Timotheo o tsamaya dikilometara di le makgolokgolo a thusa Paulo go rera “dikgang tse di molemo” le go simolola diphuthego tsa Bokeresete di le dintsi. A le wena fa o gola o tla nna motlhanka wa Modimo yo o ikanyegang jaaka Timotheo?


text:
BASHA BA BOTSA JAANA
Ke Tshwanetse go Itse Eng ka go Romela Melaetsa e e Hepisang ka Founo?
Melaetsa e e hepisang ke eng?
Melaetsa e e hepisang ke melaetsa e e kwadilweng ka founo, dinepe kgotsa dibidio tse di hepisang tse di romelwang ka founo ya selula. Monna mongwe a re: “Go lebega jaanong e setse e le yone tsela e e tlwaelegileng ya go dira dilo. Lo nnela go romelelana melaetsa mme go ise go ye kae lo romelelana ditshwantsho tse di tsosang keletso ya tlhakanelodikobo.”
Ke eng fa batho ba go dira? Ramolao mongwe yo o nang le maitemogelo yo ileng a nopolwa mo The New York Times a re basha bangwe ba tsaya gore “go nna le setshwantsho sa motho yo o ratanang le ene a sa apara mo founong ya gago ya selula go bontsha batho gore o setse o tlhakanela dikobo.” E bile mosha mongwe o go bitsa mokgwa o o “sireletsegileng wa go tlhakanela dikobo.” A re tota e bile “o ka se ime ka ntlha ya gone e bile o ka se anamise malwetse a a tshelanwang ka tlhakanelodikobo [S.T.D.].”
Mabaka a mangwe a a dirang gore basha ba romelelane melaetsa e e hepisang a akaretsa ano:
Go bontsha mongwe yo ba batlang go ratana le ene gore ba a mo kgatlhegela.
Ka gonne mongwe o setse a ba romeletse setshwantsho se se hepisang, le bone ba ikutlwa ba patelesega go dira jalo.
Ditlamorago tsa go romela melaetsa e e hepisang ka founo ke dife?
Fa o setse o romeletse mongwe setshwantsho sa gago ka founo ya selula, se dule mo diatleng tsa gago le gone o ka se tlhole o laola gore se dirisiwa jang—kgotsa gore se tla ama jang tsela e o itsiweng ka yone. Amanda Lenhart yo e leng modiradipatlisiso yo mogolo e bile a kwadile pego ya Pew Research Center e e malebana le go romelelana melaetsa e e hepisang ka founo a re: “Ga go ise go ke go tsamaye go nne motlhofo jaana gore batho ba romele le go boloka bosupi jwa boitshwaro jo bo sa siamang.”
Mo maemong mangwe
Ditshwantsho tsa motho a sa apara di ile tsa romelelwa batho ba le bantsi ke motho yo o di romeletsweng e le gore a kgatlhe ditsala tsa gagwe.
Basimane ba ba latlhilweng ke makgarebe a bone ba anamisitse ditshwantsho tsa basetsana ba sa apara e le fela gore ba ipusolosetse.
A O NE O ITSE? Mo maemong a mantsi, go romela ditshwantsho tse di hepisang ka founo go ntse go tsewa go tshwana le go sotla bana kgotsa go anamisa ditshwantsho tse di hepisang tsa bana. Bana bangwe ba babotlana ba ba ileng ba romela melaetsa e e hepisang ka founo ba ile ba bo ba sekisiwa e le batho ba ba nang le molato wa tsa tlhakanelodikobo.
Baebele ya reng ka gone?
Baebele e letlelela tlhakanelodikobo fa gare ga batho ba ba nyalaneng. (Diane 5:
“A kgokafalo le boitshekologo jwa mofuta mongwe le mongwe kgotsa bogagaru di se ka tsa ba tsa umakwa mo go lona, . . . le fa e le boitshwaro jo bo tlhabisang ditlhong kgotsa puo ya boeleele kgotsa nyao e e ferosang sebete.”—Baefeso 5:3, 4.
“Bolayang ditokololo tsa lona tsa mmele tse di mo lefatsheng ka ga kgokafalo, boitshekologo, keletso ya tlhakanelodikobo, keletso e e utlwisang botlhoko, le keletso ya bopelotshetlha.”—Bakolosa 3:5.
Ditemana tseno ga di re tlhagise fela ka “kgokafalo” (go tlhakanela dikobo ga batho ba ba sa nyalanang), mme di tlhagisa le ka dilo tse di jaaka “boitshekologo” (lefoko le le kayang mofuta ope fela wa boitshwaro jo bo seng phepa) le “keletso ya tlhakanelodikobo” (le le sa kayeng maikutlo a a tlwaelegileng a lorato a a ka kgotsofadiwang mo lenyalong mme le kaya keletso e e feteletseng ya tlhakanelodikobo e e ka felelang ka boitsholo jo bo sa siamang).
Ipotse jaana:
Go romela ditshwantsho tsa motho a sa apara ke mofuta mongwe wa “boitshekologo” ka tsela efe?
Ke ka tsela efe go tlhotlheletsang “keletso ya tlhakanelodikobo” e e sa siamang?
Ke eng fa go batla go bona kgotsa go anamisa ditshwantsho tsa batho ba sa apara e le selo se se “utlwisang botlhoko”?
Ditemana tse di latelang tsa Baebele di bontsha mabaka a a utlwalang le go feta a gore re tile go romela ditshwantsho tse di hepisang ka founo.
“Dira bojotlhe jwa gago go itlhagisa o amogelwa ke Modimo, modiri yo o se nang sepe se se ka mo tlhabisang ditlhong.”—2 Timotheo 2:15.
“Lo tshwanetse go nna batho ba mofuta ofe mo ditirong tse di boitshepo tsa boitshwaro le ditiro tsa boineelo jwa bomodimo!”—2 Petere 3:11.
Ditemana tseno di tlhalosa diphelelo tse di molemo tsa go nna le boitshwaro jo bo siameng. Fa o na le boitshwaro jo bo siameng, ga o tlhoke go tshwenyega ka gore o tla ikwatlhaela dilo tse o di dirang.—Bagalatia 6:7.
Ipotse jaana:
Ke motho wa mofuta mang?
A ke amegile ka gore ke se ka ka senya ba bangwe leina?
A ke batla go intsha bodutu ka sengwe se se utlwisang ba bangwe botlhoko?
Go romela ditshwantsho tse di hepisang ka founo go ka ama jang tsela e ke itsiweng ka yone?
Go romela ditshwantsho tse di hepisang ka founo go ka dira jang gore batsadi ba me ba se ka ba tlhola ba ntshepa?
SENGWE SE SE DIRAGETSENG “Ke na le tsala e e neng e ratana le mosimane mongwe mo sephiring. Go tswa foo o ne a mo romelela setshwantsho sa gagwe a sa apara, mme mosimane le ene o ne a mo romelela sa gagwe a sa apara. Mo nakong e e ka nnang kwa tlase ga diura di le 48, rraagwe mosetsana yono o ne a leba founo ya gagwe. O ne a bona melaetsa eo mme o ne a gamaregile. O ne a mmotsa ka gone, mme a dumela sengwe le sengwe. Ke a itse gore o ne a le maswabi ka se a se dirileng mme gone batsadi ba gagwe ba ne ba gamaregile tota e bile ba utlwile botlhoko fela thata! Ga ba itse gore a ba tla tlhola ba mo tshepa gape.”
Boammaaruri ke gore: Go romela ditshwantsho tse di hepisang go diga seriti sa motho yo o di romelang le yo o di lebang. Mosetsana mongwe yo mosimane yo a ratanang le ene a mo pateleditseng gore a mo romelele molaetsa o o hepisang a re: “Go dira gore ke ikutlwe ke sa ithate e bile ke itshwabela.”
E re ka go romela melaetsa e e hepisang ka founo go ka nna le ditlamorago tse di sa siamang mo go wena le mo bathong ba bangwe gongwe le ditlamorago tse di amanang le dilo tsa semolao, o tla bo o dira sentle go dirisa kgakololo eno ya Baebele:
“Tshaba dikeletso tse basha ba nang le go nna le tsone.”—2 Timotheo 2:22.
“Dira gore matlho a me a fete a sa bona se se se nang mosola.”—Pesalema 119:37.
Wena o ne o tla dirang?
Dirisa kgakololo ya Baebele mo kgannyeng eno e e diragetseng. Bala mafoko a ga Janet, mme o tlhophe gore wena o ne o tla dirang.
“Nako nngwe ke ile ka kopana le mosimane, mme ra naana dinomore tsa rona tsa megala. Pele ga beke e fela o ne a nkopa gore ke mo romelele ditshwantsho tsa me ke apere ‘bikini.’”—Janet.
O akanya gore Janet a ka bo a dirile eng? Wena o ne o tla dira eng?
TLHOPHO A O ka nna wa re: ‘Ga go na sepe se se phoso ka gone. Tota e bile, fa re ka ya lewatleng, o tla mpona ke e apere.’
TLHOPHO B O ka nna wa re: ‘Ga ke itse sentle gore o ikaeletse eng. Mma ke romele setshwantsho se ke sa apolang gotlhe mo go sone mme ke bone gore go tla diragalang morago ga foo.’
TLHOPHO C O ka nna wa re: ‘Selo fela se mosimane yono a se kgatlhegelang ke go tlhakanela dikobo. Ke tlile go phimola molaetsa wa gagwe.’
Go lebega Tlhopho C e le yone e e molemo, a ga go jalo? Tota e bile Baebele ya re: “Batho ba ba akanyang sentle ba tla bona bothata ba bo ba bo tila, motho yo o sa akanyeng ene o tla ya ka tlhamalalo kwa go jone mme morago a bo a ikwatlhaya.”—Diane 22:3, Good News Translation.
Ikatiso eno e bontsha bothata jo gantsi bo bakang go romelelana ditshwantsho tse di hepisang ka founo mmogo le mefuta e mengwe ya boitsholo jo bo sa siamang: A o tlhopha batho ba o ka tsalanang le bone? (Diane 13:20) Lekgarebe lengwe e bong Sarah la re: “Itsalanye le batho ba o itseng gore ba ka se letlelele boitshwaro jo bo sa siamang.” Lekgarebe lengwe e bong Delia o dumalana le seo. A re: “Bangwe ba batho ba ba reng ke ditsala tsa gago ga ba leke go go thusa gore o nne o na le boitsholo jo bo siameng, go na le moo ba leka go dira gore o tlogele go itshwara ka tsela e e siameng. Fa boitshwaro jwa bone bo sa tsamaisane le melao ya Modimo, ba go kgothaletsa gore o se ka wa dira se o itseng se siame. A tota ke sone se o se batlang?”


text:
MAGORO & DIKOLO
Jaaka yunibesiti ya dikhampase tse di farologaneng, YBB e naya baithuti dilo tse di farologaneng gore ba itlhophele mo go tsone, e leng dithuto le bonno. Dikhampase tseno ka boraro jwa tsone di na le magoro a le 15 a borutegi, ao fa a le mmogo a nang le dikolo di le 50. Magoro mangwe gape a na le ditikatikwe le ditheo tsa dikhoso tse dikhutshwane, mefuta e mengwe ya go tlhabolola dikgono tsa tiro le ditirelo tse di farologaneng tsa mo baaging le tsa kgwebo.
Dikhampase
• Khampase ya Mafikeng
• Khampase ya Potchefstroom
• Khampase ya Khutlotharo ya Lekwa
Khampase ya Mafikeng
Khampase eno e na le magoro a le tlhano a borutegi a a nang le dikolo di le 14 le ditikatikwe tse di farologaneng.
Magoro
• Temothuo, Saense le Thekenoloji
- Sekolo sa Disaense Tsa Temothuo
- Sekolo sa Disaense Tsa Tikologo le Boitekanelo
- Sekolo sa Disaense Tsa Mmetshe le Bonetetshi
- Tikatikwe ya Dithuto tsa Boitekanelo Jwa Diphologolo
- Tikatikwe ya Patlisiso ka Mowa le Metsi
- Centre for Applied Radiation and Technology (CARST)
• Kgwebo le Botsamaisi
- Sekolo sa Kalogo sa Kgwebo le Boeteledipele
- Sekolo sa Disaense Tsa Bobalamatlotlo le Botsamaisi
- Sekolo sa Disaense Tsa Ikonomi le Ditshwetso
- Tikatikwe ya Kgwebo le Botsamaisi
- Sekolo sa go Katisa Boeteledipele Jwa Bommaespala
• Thuto
- Sekolosa Dithuto Tsa Pele ga Lekwalo la Boalogane
- Sekolo sa Dithuto Tsa Morago ga Lekwalo la Boalogane
- Sekolo sa go Tsweletsa Thuto Pele
• Disaense Tsa Mekgwa ya Batho le Tsa Loago
- Sekolo sa Disaense Tsa Mekgwa ya Batho
- Sekolo sa Disaense Tsa Loago
- Sekolo sa Morago ga Lekwalo la Boalogane le Patlisiso
• Molao
- Sekolo sa Dithuto Tsa Pele ga Lekwalo la Boalogane
- Sekolo sa Dithuto tsa Morago ga Lekwalo la Boalogane
- Tikatikwe ya Molao ya Baagi
Khampase ya Potchefstroom
Khampase eno e na le magoro a le robedi a a nang le dikolo le ditikatikwe tse di fetang 30.
Magoro
• Diatshe
- Sekolo sa Dipuo
- Sekolo sa Dithuto Tsa Loago le Puso
- Sekolo sa Mmino
- Sekolo sa Dithuto Tsa Tlhaeletsano
- Sekolo sa Filosofi
• Disaense Tsa Ikonomi le Botsamaisi
- Sekolo sa Kgwebo sa Potchefstroom
- Sekolo sa Disaense Tsa Bobalamatlotlo
- Sekolo sa Tsa Ikonomi
- Sekolo sa Botsamaisi jwa Kgwebo
- Sekolo sa Disaense Tsa Lefapoha la Tsa Badiri
• Disaense Tsa Thuto
- Sekolo sa Thuto
- Sekolo sa go Tsweledisetsa Pele Thuto ya Barutabana
- Sekolo sa dipatlisiso ka Kharikhulamo
• Boenjenere
- Sekolo sa Boejenere Jwa Dikhemikale
- Sekolo sa Boenjenere Jwa Motlakase, Eleketeroniki le Dikhomphiuta
- Sekolo sa Boenjenere Jwa go Kheneka
• Disaense Tsa Boitekanelo
- Sekolo sa Saense ya Di-Biokinetic, Boitlosobodutu le Metshameko
- Sekolo sa Famasi
- Sekolo sa Disaense Tsa Thuto ya go Dira ga Mmele, sa Dijo Tse di Nang le Dikotla le sa Badirisi ba Dikumo
- Sekolo sa Disaense Tsa Mathata a Tlhaloganyo mo Loagong
- Sekolo sa Booki
• Disaense Tsa Tlhago
- Sekolo sa Disaense Tsa Bonetetshi le Tsa Dikhemikale
- Sekolo sa Disaense Tsa Tikologo le Tlhabololo
- Sekolo sa Disaense tsa Khomphiuta, Dipalopalo le Mmetshe
- Tikatikwe ya Mmetshe wa Kgwebo le Ditharabololo Tsa Kgwebo
- Tikatikwe ya Bolaodi Jwa Tikologo
- Tikatikwe ya go Tsiboga ga Methabolisime ya Batho
• Thutabomodimo
- Sekolo sa Dithuto Tsa Baebele le Dipuo Tsa Baebele
- Sekolo sa Dithuto Tsa Dikereke Tsa Bokeresete
- Greenwich School of Theology
• Molao
- Senthara ya Molao wa Bosetšhaba le Tlhabololo
- PER
- NWU Students Law Review
Khampase ya Khutlotharo ya Lekwa
Khampase eno e na le magoro a le mabedi a a nang le dikolo di le supa.
Magoro
• Dithuto tsa mekgwa ya batho
- Sekolo sa Disaense Tsa Loago
- Sekolo sa Dipuo
- Sekolo sa Disaense Tsa Motheo
- Sekolo sa Disaense Tsa Thuto
• Disaense Tsa Ikonomi le Thekenoloji ya Tshedimosetso
- Sekolo sa disaense tsa palomatlotlo
- Sekolo sa Thekenoloji ya Tshedimosetso
- Sekolo sa Disaense tsa Ikonomi


text:
GO THUSA LELAPA | BASHA
Tsela ya go Emelana le Kgatelelo ya Dithaka
KGWETLHO
“Fa ke sa ntse ke le kwa sekolong sa bogareng, bontsi jwa bana ba sekolo ba ne ba sa nthate, mme seo se ne se nkutlwisa botlhoko. Mme fa ke simolola sekolo se segolwane ke ne ka dira diphetogo mo tseleng e ke lebegang ka yone le mo bothong jwa me—mme e se diphetogo tse di siameng. Ke ne ke batla thata go nna le ditsala mo ke neng ka ineelela kgatelelo ya dithaka, e le fela gore bana ba ke tsenang sekolo le bone ba nthate.”—Jennifer, 16. *
A wena o lebane le kgatelelo ya dithaka? Fa go le jalo, setlhogo seno se tla go thusa go emelana le yone.
Fa o ineela mo kgatelelong ya dithaka, o nna fela jaaka roboto e e se nang tlhaloganyo ka gonne o letla batho ba bangwe gore ba go laole. Ke eng fa o ba letlelela gore ba go laole jalo?—Baroma 6:16.
SE O TSHWANETSENG GO SE ITSE
Kgatelelo ya dithaka e ka dira gore batho ba ba siameng ba dire dilo tse di bosula.
“Go itlwaelanya le ba ba bosula go senya mekgwa e e molemo.”—1 Bakorintha 15:33.
“Go ntse jaaka e kete re a itse gore go dira selo se se rileng go phoso, mme fa re lebane le maemo ao, re laolwa ke maikutlo re bo re simolola go itumedisa batho!”—Dana.
Kgatelelo ga e tswe mo dithakeng fela.
“Fa ke eletsa go dira se se siameng, se se bosula se gone mo go nna.”—Baroma 7:21.
“Go bua boammaaruri fela, gantsi kgatelelo e ke e utlwang ke e ke e ipakelang; ke nna ke eletsang dilo tse dithaka tsa me di buang ka tsone le tse di dirang gore di lebege di le monate.”—Diana.
Go fenya kgatelelo ya dithaka ke sengwe se o ka nnang motlotlo ka sone.
“Nnang le segakolodi se se siameng.”—1 Petere 3:16.
“Go kile ga bo go le thata gore ke emelane le kgatelelo ya dithaka, mme gone jaanong ga ke tshabe go farologana le bana ba bangwe, e bile ke nitama mo ditshwetsong tsa me. Ga go na sepe se se gaisang go robala ka segakolodi se se phepa.” —Carla.
SE O KA SE DIRANG
Fa dithaka tsa gago di go gatelela go dira sengwe se se sa siamang, leka go dira seno:
Akanya ka ditlamorago. Ipotse jaana, ‘Go tla diragalang fa nka ineela mo kgatelelong ya dithaka mme ke bo ke tshwarwa? Batsadi ba me ba tla akanya eng ka nna? Nna ke tla iteba jang?’—Molaomotheo wa Baebele: Bagalatia 6:7.
“Batsadi ba me ba mpotsa dipotso tse di jaaka eno, ‘Fa o ka ineela, go ka nna ga diragalang ka wena?’ Ba nthusa go lemoga ka fa kgatelelo ya dithaka e ka amang isagwe ya me ka tsela e e sa siamang ka gone.”—Olivia.
Itlhatswe pelo ka se o se dumelang. Ipotse jaana, ‘Ke ka ntlha yang fa ke dumela gore go tshela ka tsela eno go kotsi mo go nna kgotsa mo bathong ba bangwe?’—Molaomotheo wa Baebele: Bahebera 5:14.
“Fa ke ne ke sa ntse ke le monnye, ke ne ke a tle ke arabe ka go re nnyaa kgotsa ke arabe ka bokhutshwane fela, mme gone jaanong ke kgona go tlhalosa ka tsela e e utlwalang sentle gore ke ka ntlha yang fa ke tla dira sengwe kgotsa ke se kitla ke se dira. Ke tlhomame mo go se ke se dumelang malebana le se se siameng le se se sa siamang. Ke nna ke ikarabelang—e seng motho yo mongwe.”—Anita.
Akanya ka se o leng sone. Ipotse jaana, ‘Ke batla go nna motho yo o ntseng jang?’ Go tswa foo akanya ka kgatelelo e o lebaneng le yone o bo o ipotsa jaana, ‘Motho yo o ntseng jalo o ne a ka dira eng mo seemong seno?’—Molaomotheo wa Baebele: 2 Bakorintha 13:5.
“Ke kgotsofaletse se ke leng sone, ka jalo ga ke kgathale go le kalo gore batho ba bangwe ba akanyang ka nna. Tota e bile, batho ba le bantsi ba rata se tota ke leng sone.”—Alicia.
Akanya ka isagwe. Fa e le gore o sa ntse o tsena sekolo, go ka direga gore mo dingwageng di le mmalwa fela—kgotsa le e leng dikgwedi—bone batho ba o lekang go ba kgatlha ba bo ba sa tlhole e le karolo ya botshelo jwa gago.
“Fa ke ne ke leba senepe se ke se tsereng kwa sekolong, ke ne ke sa tlhole ke gopola maina a bana bangwe ba ke neng ke le mo tlelaseng e le nngwe le bone. Mme fa ke ne ke sa ntse ke tsena sekolo le bone, ke ne ke tsaya tsela e ba lebang dilo ka yone e le botlhokwa go feta se ke se dumelang. Ruri seo e ne e le boeleele!”—Dawn, yo jaanong a nang le dingwaga di le 22.
Ipaakanye. Baebele ya re: “Itse kafa o tshwanetseng go araba mongwe le mongwe ka gone.”—Bakolosa 4:6.
“Batsadi ba me ba thusa nna le nnake go akanya ka maemo a a rileng, go tswa foo re bo re dira e kete re mo maemong ao, re bontsha gore re ne re ka lebana le one jang gore fa a setse a diragala re itse se re tshwanetseng go se dira.”—Christine.
^ ser. 4 Maina mangwe mo setlhogong seno a fetotswe.
Ithute mo go Oketsegileng
BASHA BA BOTSA JAANA
A Ditsala Tsa Gago di go Kgothaletsa go Dira Dilo Tse di Bosula?
Ithute dikgato tse di mosola tse o ka di tsayang go fokotsa kgotsa go fedisa kgatelelo.
BASHA BA BOTSA JAANA
A o Kgothalediwa go Tlhakanela Dikobo?
A go siame go ineela? A o tla go ikwatlhaela?


text:
POTSOLOTSO | IRÈNE HOF LAURENCEAU
Moari wa Ditokololo o Tlhalosa Tumelo ya Gagwe
Dr. Irène Hof Laurenceau o dira tiro ya go ara ditokololo kwa Switzerland. Nako nngwe o ne a belaela gore a tota Modimo o gone. Mme dingwaga moragonyana o ne a feleletsa a dumetse gore Modimo o gone le gore ke ene Mosimolodi wa botshelo. Tsogang! e ne ya mmotsolotsa ka tiro ya gagwe le ka tumelo ya gagwe.
Ke eng se se dirileng gore o kgatlhegele saense?
Fa ke ne ke sa ntse ke le ngwana ke ne ke kgatlhiwa ke dilo tsa tlholego. Ke goletse kwa Richterswil, motse o montle wa kwa Switzerland o o fa lotshitshing lwa letsha le le bidiwang Lake Zurich. Batsadi ba me le bonkgonne ba ne ba tle ba tsamaye le nna go iphutholola maoto mme ba ntlotlela ka dibopiwa le dijalo tse re neng re tla re di bona mo tseleng.
Ke eng fa o ile wa ithutela go ara ditokololo?
Rre o berekile ka nakwana mo lefapheng la go ara e le mothusi mo phaposing ya go ara kwa bookelong jo bo gaufi le kwa gae. Se a neng a se bona se ne sa mo tlhotlheletsa go nna matlhagatlhaga fa a bua ka tsa karo. Go bua ga gagwe ka matlhagatlhaga ka karo go ne ga nkgatlha thata jaana mo ke neng ka tlhopha go ithutela go ara. Ke ne ka tlhopha go ithutela go nna moari wa ditokololo ka gonne ke rata tsela e di kgonang go baakanngwa ka yone. Baari ba ditokololo tsa mmele ba tshwanetse go akanya fela jaaka moenjenere gore ba kgone go baakanya marapo le mesifa e e dirang gore re kgone go tsamayatsamaya.
Sa botlhokwa le go feta, ke itumelela go bona botsogo jwa balwetse ba me bo tokafala. Ruri ke rata go bereka ka batho.
Ke eng fa o ne o belaela gore a Modimo o teng?
Dipelaelo tsa me di ne tsa simolola fa ke ne ke sa ntse ke le mosha mme ke ne ke tlhotlhelediwa thata ke dilo tse pedi. Sa ntlha, ke ne ka lemoga gore baruti bangwe kwa kerekeng ba ne ba se na boitsholo jo bo siameng mme seno se ne se ntshwenya fela thata. Sa bobedi, bangwe ba barutabana ba ba neng ba nthuta thutotshelo ba ne ba dumela thuto ya gore ditshedi di iphetogetse ka botsone go nna tse dingwe—e leng thuto e ke neng ka e amogela segolobogolo fa ke ne ke ya yunibesithing.
Ke eng fa o ile wa amogela thuto ya gore ditshedi di iphetogetse ka botsone go nna tse dingwe?
Ke ne ke dumela batlhatlheledi ba me. Mo godimo ga moo, ke ne ke akanya gore lebaka la go bo mebele ya diphologolo tsa mefuta mengwe e bopegile go tshwana, le ne le supa gore di tswa mo losikeng lo le longwe e bile ke dumela kgopolo ya gore go fetoga ga dijini gore di tshwanele tikologo e di leng mo go yone, go felela ka gore go nne le mefuta e mengwe ya ditshedi.
Mme moragonyana o ile wa fetola mogopolo. Ka ntlha yang?
Tsala nngwe ya me e ne ya ntaletsa kwa pokanong ya Basupi ba ga Jehofa. Ke ne ka kgatlhiwa ke phuthego e e botsalano le dipuo tse di rutang tse di neng di newa koo. Moragonyana, mosadi mongwe yo o botsalano go tswa mo phuthegong o ne a nketela, mme ke ne ka mmotsa jaana: “Nka tlhomamisega jang gore Baebele e boammaaruri?”
O ne a mpontsha dipolelelopele tsa Baebele tse di kaga ditiragalo di le dintsi tse di diregang mo metlheng ya rona. Nngwe ya tsone ke boporofeti jwa ga Jesu jwa gore metlha ya bofelo ya lefatshe la gompieno e tla bonwa ka dintwa mo lefatsheng lotlhe, “dithoromo tsa lefatshe tse dikgolo” le go anama ga “malwetse a leroborobo le ditlhaelo tsa dijo.” * Gape o ne a mpontsha dipolelelopele tse di kaga go senyega ga mekgwa ya batho le go oketsega ga bopelotshetlha le mekgwa e mengwe e e maswe e re e bonang e aname thata jaana gompieno. * Go ise go ye kae, ke ne ka simolola go ithuta Baebele ka tlhoafalo mme ka bonako fela ka lemoga gore dipolelelopele tsa yone ka metlha di a diragala. Gape ke ne ka simolola go sekaseka sesha se ke neng ke se dumela malebana le gore botshelo bo simologile jang.
A dipatlisiso tse o di dirileng tsa kalafi di ile tsa go thusa go itse gore botshelo bo simologile jang?
Ee. Fa ke ne ke simolola go ithuta Baebele, ke ne ke dira dipatlisiso ka karo ya lengole. Go tloga mo mafelong a bo1960, baitsesaense ba ne ba simolola go tlhaloganya tsela e lengole le raraaneng ka yone. Ba ne ba fitlhela gore lengole la motho ga le obege fela. Mme gape le kgona go pitika le go relela—dilo tse ka bobedi di leng botlhokwa gore lengole le kgone go dira dilo di le dintsi tse di farologaneng tse di jaaka go tsamaya, go tansa, go sekeita le go dira dilo tse dingwe tse dintsi.
Mo e ka nnang ka dingwaga di le 40, babatlisisi ba ile ba leka go dira lengole la maitirelo. Mme tsela e lengole la motho le raraaneng ka yone e dira gore go nne thata go dira sengwe se se tshwanang le lone. Mo godimo ga moo, fa lengole la rona le bapisiwa le dilo tse di itiretsweng, tsone ga di kgone go nna lobaka lo loleele. Tota le fa batlhami ba na le didirisiwa tsa sesheng, dilo tse ba di tlhamang ga di nne gone go feta dingwaga tse 20. Gone ke boammaaruri gore lengole la rona le dirilwe ka disele tse di tshelang tse di nnang di intšhafatsa. Ke ile ka bona gore lengole ga le a nna gone ka bolone fela fa dilo di ne di iphetogela ka botsone go nna tse dingwe mme le nnile gone ka ntlha ya botlhale jwa Modimo.
Mme go tweng ka go fetoga ga dijini gore di tshwanele tikologo e di leng mo go yone le go tshwana ga dipopego tsa ditshedi dingwe?
Go tshwana gono go supa gore go na le Modiri a le esi fela. Mo godimo ga moo, go fetoga ga dijini gore di tshwanele tikologo e di leng mo go yone ga go tokafatse tsela e ditshedi di dirilweng ka yone ka go di dira ditshedi tsa maemo a a kwa godimo. Go na le moo, go lebega go fetoga ga dijini gore di tshwanele tikologo e di leng mo go yone go senya dijini. Gone ke boammaaruri gore go a kgonega gore kotsi nngwe e solegele molemo ka tsela nngwe e e rileng—a re re, jaaka fa terena e ka wela mo borogong e bo e bo senya mme seo se bo se thusa gore toropo e se ka ya tlhaselwa ke masole a baba. Mme gone kotsi eo ga e a tokafatsa toropo. Ka tsela e e tshwanang, go fetoga ga dijini go tshwanela tikologo e di leng mo go yone ga go tokafatse ditshedi. E bile le ka motlha go ka se dire gore go nne le sengwe se se dirilweng ka botlhale se se jaaka lengole la motho—re sa bue sepe ka dikarolo tse dingwe tsa mmele wa motho.
Go fetoga ga dijini gore di tshwanele tikologo e di leng mo go yone le ka motlha go ka se dire gore go nne le sengwe se se dirilweng ka botlhale se se jaaka lengole la motho
Ke ka ntlha yang fa o ile wa nna Mosupi wa ga Jehofa?
Fa ke ne ke simolola go tshela ka melaometheo ya Baebele, botshelo jwa me bo ne jwa tokafala fela thata. Mo godimo ga moo, ka 2003, ke ne ka ya kopanong ya ditšhabatšhaba ya Basupi ba ga Jehofa mme ka bona kutlwano e ke iseng ke tsamaye ke e bone e e keteng ke ya lelapa, tota le mo batlakopanong ba ba neng ba ise ba tsamaye ba kopane. Ba ne ba bontshana lorato lwa mmatota mme ke ne ke batla go nna mongwe wa bone.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Tshenolo 20:1-15
20 Mme ka bona moengele a fologa kwa legodimong a tshotse selotlolo sa molete o o se nang bolekanngo+ le keetane e kgolo mo seatleng sa gagwe.2 Mme a tshwara kgogela,+ noga ya kwa tshimologong,+ yo e leng Diabolo+ le Satane,+ a ba a mmofa dingwaga di le sekete.3 Mme a mo piriganyetsa mo moleteng o o se nang bolekanngo+ a ba a o tswala a o kana mo godimo ga gagwe, gore a se ka a tlhola a tsietsa ditšhaba go fitlha dingwaga tse di sekete di khutla. Morago ga dilo tseno o tla gololwa ka lobakanyana.+4 Mme ka bona ditulo tsa bogosi,+ e bile go ne go na le ba ba ntseng mo go tsone, mme ba ne ba newa maatla a go atlhola.+ Ee, ka bona meya ya ba ba bolailweng ka selepe ka ntlha ya bosupi jo ba neng ba bo naya ka Jesu le ka ntlha ya go bua ka Modimo, e bile e le ba ba neng ba sa obamela sebatana+ le fa e le setshwantsho+ sa sone le ba ba neng ba sa amogela letshwao mo phatleng ya bone le mo seatleng+ sa bone. Ba tshela mme ba busa e le dikgosi+ le Keresete dingwaga di le sekete.5 (Baswi ba bangwe botlhe+ ba ne ba se ka ba tshela go fitlha dingwaga tse di sekete di khutla.)+ Eno ke tsogo ya ntlha.+6 Go itumela+ e bile go boitshepo+ motho yo o nang le seabe mo tsogong ya ntlha; loso lwa bobedi+ ga lo na taolo+ mo go bone, mme ba tla nna baperesiti+ ba Modimo le ba ga Keresete, mme ba tla busa e le dikgosi le ene ka dingwaga di le sekete.+7 Jaanong ka bonako fela fa dingwaga tse di sekete di sena go khutla, Satane o tla gololwa gore a tswe mo kgolegelong ya gagwe,8 mme o tla tswa a ya go timetsa ditšhaba tse di mo dikhutlong tse nnè tsa lefatshe, Gogo le Magogo, go ba phutha mmogo go ya ntweng. Palo ya bano e ntse jaaka moshawa wa lewatle.+9 Mme ba anama godimo ga bophara jwa lefatshe ba bo ba dikanyetsa bothibelelo jwa baitshepi+ le motse+ o o rategang. Mme molelo wa fologa o tswa legodimong wa ba laila.+10 Mme Diabolo+ yo o neng a ba tsietsa a piriganyediwa mo bodibeng jwa molelo le sulefera, koo sebatana+ mmogo le moporofeti wa maaka ba neng ba setse ba le gone;+ mme ba tla tlhokofadiwa bosigo le motshegare ka bosaengkae le go ya go ile.11 Mme ka bona setulo sa bogosi se segolo se sesweu le yo o ntseng mo go sone.+ Lefatshe le legodimo tsa tshaba+ fa pele ga gagwe, mme tsa se ka tsa bonelwa bonno.12 Mme ka bona baswi, ba bagolo le ba bannye,+ ba eme fa pele ga setulo sa bogosi, mme dikwalo tsa momeno tsa bulwa. Mme lokwalo lwa momeno lo longwe lo ne lwa bulwa; ke lokwalo lwa momeno lwa botshelo.+ Mme baswi ba ne ba atlholwa go ya ka dilo tse di kwadilweng mo dikwalong tseno tsa momeno go ya ka ditiro+ tsa bone.13 Mme lewatle la ntsha baswi ba ba mo go lone, le loso le Hadese tsa ntsha baswi+ ba ba mo go tsone, mme ba atlholwa mongwe le mongwe go ya ka ditiro+ tsa bone.14 Mme loso+ le Hadese tsa latlhelwa mo bodibeng jwa molelo. Seno se kaya loso lwa bobedi,+ bodiba jwa molelo.+15 Mo godimo ga moo, le fa e le mang yo o sa fitlhelwang a kwadilwe mo bukeng ya botshelo+ o ne a piriganyediwa mo bodibeng jwa molelo.+


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Genesise 1:1-31
1 Mo tshimologong+ Modimo+ o ne a bopa+ magodimo le lefatshe.+2 Jaanong lefatshe le ne le tobekane fela le kgakgabetse e bile go le lefifi mo godimo ga bodiba jo bo boteng jwa metsi;+ mme maatla a a dirang a Modimo a ne a ya kwa le kwa+ mo godimo ga metsi.+3 Mme Modimo a re:+ “A go nne lesedi.” Mme ga nna lesedi.+4 Morago ga moo Modimo a bona gore lesedi le ne le le molemo, mme Modimo a dira gore lesedi le lefifi+ di kgaogane.5 Modimo a simolola go bitsa lesedi Motshegare,+ mme lefifi lone a le bitsa Bosigo.+ Ga nna maitseboa ga ba ga nna moso, letsatsi la ntlha.6 Mme Modimo a tswelela a re: “A go nne le phuthologo+ fa gare ga metsi mme a metsi a kgaogane le metsi.”+7 Mme Modimo a dira phuthologo a bo a kgaoganya metsi a a tshwanetseng go nna kwa tlase ga phuthologo le metsi a a tshwanetseng go nna kwa godimo ga phuthologo.+ Mme ga nna jalo.8 Mme Modimo a simolola go bitsa phuthologo Legodimo.+ Ga nna maitseboa ga ba ga nna moso, letsatsi la bobedi.9 Mme Modimo a tswelela a re: “A metsi a a kafa tlase ga magodimo a phuthelwe mo lefelong le le lengwe mme a go bonale mmu o o omileng.”+ Mme ga nna jalo.10 Mme Modimo a bitsa mmu o o omileng Lefatshe,+ mme metsi a a phuthilweng a a bitsa Mawatle.+ Mo godimo ga moo, Modimo a bona fa go le molemo.+11 Mme Modimo a tswelela a re: “A lefatshe le dire gore bojang bo tlhoge, dimela tse di ntshang peo,+ ditlhare tsa maungo tse di ungwang maungo kafa mefuteng ya tsone,+ a peo ya one e leng mo go one,+ mo lefatsheng.” Mme ga nna jalo.12 Mme lefatshe la simolola go ntsha bojang, dimela tse di ntshang peo kafa mofuteng wa tsone+ le ditlhare tse di ungwang maungo, a peo ya one e leng mo go one kafa mofuteng wa one.+ Mme Modimo a bona fa go le molemo.13 Ga nna maitseboa ga ba ga nna moso, letsatsi la boraro.14 Mme Modimo a tswelela a re: “A go nne le masedi mo phuthologong ya magodimo gore a kgaoganye motshegare le bosigo;+ mme a a nne ditshupo tsa dipaka le malatsi le dingwaga.+15 Mme e nne masedi mo phuthologong ya magodimo gore a phatsime mo lefatsheng.”+ Mme ga nna jalo.16 Mme Modimo a dira masedi a mabedi a magolo, lesedi le legolwane gore le laole motshegare le lesedi le lebotlana gore le laole bosigo, a dira le dinaledi.+17 Modimo a a baya jalo mo phuthologong ya magodimo gore a phatsime mo lefatsheng,+18 le gore a laole motshegare le bosigo a bo a kgaoganye lesedi le lefifi.+ Mme Modimo a bona fa go le molemo.+19 Mme ga nna maitseboa ga ba ga nna moso, letsatsi la bonè.20 Mme Modimo a tswelela a re: “A metsi a nyeule bontsintsi jwa meya e e tshelang+ mme a dibopiwa tse di fofang di fofe fa godimo ga lefatshe mo phuthologong ya magodimo.”+21 Mme Modimo a bopa ditshedi tse ditonatona+ tsa lewatle le meya yotlhe e e tshelang e e tsamayatsamayang,+ e metsi a neng a e nyeudisa kafa mefuteng ya yone, le sebopiwa sengwe le sengwe se se fofang se se nang le diphuka kafa mofuteng+ wa sone. Mme Modimo a bona fa go le molemo.22 Foo Modimo a di segofatsa, a re: “Atang lo ntsifale lo tlale mo metsing a a mo boalong jwa lewatle,+ mme a dibopiwa tse di fofang di ntsifale mo lefatsheng.”23 Mme ga nna maitseboa ga ba ga nna moso, letsatsi la botlhano.24 Mme Modimo a tswelela a re: “A lefatshe+ le ntshe meya e e tshelang kafa mefuteng ya yone, seruiwa+ le phologolo e e tsamayang+ le sebatana sa naga+ sa lefatshe kafa mofuteng wa sone.” Mme ga nna jalo.25 Mme Modimo a dira sebatana sa naga sa lefatshe kafa mofuteng wa sone le seruiwa kafa mofuteng wa sone le phologolo nngwe le nngwe e e tsamayang ya lefatshe kafa mofuteng+ wa yone. Mme Modimo a bona fa go le molemo.26 Mme Modimo a tswelela a re: “A re+ dire motho mo setshwanong sa rona,+ kafa tshwanong ya rona,+ mme a ba laole ditlhapi tsa lewatle le dibopiwa tse di fofang tsa magodimo le diruiwa le lefatshe lotlhe le phologolo nngwe le nngwe e e tsamayang mo lefatsheng.”+27 Mme Modimo a bopa motho mo setshwanong sa gagwe, a mmopa mo setshwanong sa Modimo;+ a ba bopa monna le mosadi.+28 Mo godimo ga moo, Modimo a ba segofatsa+ mme Modimo a ba raya a re: “Atang+ lo ntsifale lo tlatse lefatshe lo bo lo le fenye,+ mme lo laole+ ditlhapi tsa lewatle le dibopiwa tse di fofang tsa magodimo le sebopiwa sengwe le sengwe se se tshelang se se tsamayang mo lefatsheng.”29 Mme Modimo a tswelela a re: “Bonang, ke lo neile dimela tsotlhe tse di ntshang peo tse di leng mo godimo ga lefatshe lotlhe le setlhare sengwe le sengwe se se nang le leungo la setlhare le le ntshang peo.+ A e nne dijo+ tsa lona.30 Mme sebatana sengwe le sengwe sa naga ya lefatshe le sebopiwa sengwe le sengwe se se fofang sa magodimo le sengwe le sengwe se se tsamayang mo lefatsheng se go nang le botshelo e le moya mo go sone [ke se neile] dimela tsotlhe tse ditala gore e nne dijo.”+ Mme ga nna jalo.31 Morago ga moo Modimo a bona sengwe le sengwe se a se dirileng mme, bona! se bo se le molemo tota.+ Mme ga nna maitseboa ga ba ga nna moso, letsatsi la borataro.


text:
Baebele ya mo Internet | THANOLO YA LEFATSHE LE LESHA YA DIKWALO TSE DI BOITSHEPO
A o ka rata go bala setlhogo seno ka %%?
Tshenolo 21:1-27
21 Mme ka bona legodimo+ le lesha le lefatshe+ le lesha; gonne legodimo+ la pele le lefatshe+ la pele di ne di fetile, le lewatle+ ga le tlhole le le gone.2 Gape ka bona motse o o boitshepo,+ Jerusalema yo Mosha, o fologa o tswa legodimong+ kwa Modimong e bile o baakantswe jaaka monyadiwa+ a kgabiseditswe monna+ wa gagwe.3 Morago ga moo ka utlwa lentswe le le kwa godimo le tswa mo setulong sa bogosi le re: “Bona! Mogope+ wa Modimo o mo bathong,+ mme o tla aga le bone, mme ba tla nna batho ba gagwe.+ Mme Modimo ka boene o tla nna le bone.+4 Mme o tla phimola dikeledi+ tsotlhe mo matlhong a bone, mme loso lo tla bo lo seyo,+ le fa e le khutsafalo le fa e le selelo le fa e le botlhoko di tla bo di sa tlhole di le gone.+ Dilo tsa pele di fetile.”+5 Mme Yo o ntseng mo setulong sa bogosi+ a re: “Bona! Ke dira dilo tsotlhe disha.”+ Gape, a re: “Kwala, ka gonne mafoko ano a a ikanyega e bile a boammaaruri.”6 Mme a nthaya a re: “Di diragetse! Ke nna Alefa le Omega, tshimologo le bokhutlo.+ Le fa e le mang yo o nyorwang ke tla mo nosa mahala+ mo motsweding wa metsi a botshelo.7 Le fa e le mang yo o fenyang o tla rua dilo tseno, mme ke tla nna Modimo wa gagwe+ mme o tla nna morwaake.+8 Mme magatlapa le ba ba se nang tumelo+ le ba ba ferosang sebete ka ntlha ya leswe+ la bone le babolai+ le bagokafadi+ le ba ba dirisanang le meya le baobamedi ba medingwana+ le baaki+ botlhe, kabelo ya bone e tla nna mo bodibeng jo bo tukang molelo+ le sulefera.+ Seno se kaya loso lwa bobedi.”+9 Mme ga tla mongwe wa baengele ba ba supa ba ba neng ba tshotse megopo e supa e e neng e tletse dipetso di supa+ tsa bofelo, mme a bua le nna a re: “Tla kwano, ke tla go bontsha monyadiwa, mosadi wa Kwana.”+10 Jalo a ntsholela kwa thabeng e kgolo le e e kwa godimo+ ka maatla a moya, mme a mpontsha motse o o boitshepo+ Jerusalema o fologa o tswa legodimong kwa Modimong+11 mme o na le kgalalelo ya Modimo.+ Phatsimo ya one e ne e tshwana le leje le le tlhokegang thata go a gaisa otlhe, jaaka leje la jasepere le phatsima mo le galalelang jaaka legweka.+12 O ne o na le lobota lo logolo le lo lo kwa godimo+ e bile o na le dikgoro di le lesome le bobedi, mme mo dikgorong go na le baengele ba le lesome le bobedi, mme go ne go kwadilwe maina ka go ralwa a e leng a ditso tse di lesome le bobedi tsa bomorwa Iseraele.+13 Kafa botlhaba go ne go na le dikgoro di le tharo, kafa bokone dikgoro di le tharo, kafa borwa dikgoro di le tharo, kafa bophirima dikgoro di le tharo.+14 Lobota lwa motse le lone lo ne lo na le maje a le lesome le bobedi a motheo+, mme mo go one go le maina a le lesome le bobedi a baaposetoloi+ ba le lesome le bobedi ba ga Kwana.15 Jaanong ene yo o neng a bua le nna o ne a tshwere lotlhaka+ lwa gouta e le selekanyi, gore a tle a lekanye motse le dikgoro tsa one le lobota+ lwa one.16 Motse o ne o le matlhakore a le manè a a lekalekanang, le boleele jwa one bo lekana le bophara jwa one ka bogolo. Mme a lekanya motse+ ka lotlhaka, diferelone di le dikete di le lesome le bobedi; boleele jwa one le bophara le bogodimo di a lekana.17 Gape, a lekanya lobota lwa one, dikubita di le lekgolo le masome a manè le bonè, go ya ka selekanyo sa motho, gape e le sa moengele.18 Jaanong lobota lwa one lo ne lo agilwe ka jasepere,+ mme motse o ne o le gouta e e tlhololo jaaka galase e e galalelang.19 Metheo+ ya lobota lwa motse ono e ne e kgabisitswe ka mofuta mongwe le mongwe wa leje+ le le tlhokegang: motheo wa ntlha e ne e le jasepere,+ wa bobedi e le safire,+ wa boraro kalesedone, wa bonè emeraleda,+20 wa botlhano saredonekese, wa borataro saredise, wa bosupa kerusolete,+ wa borobedi berile, wa borobongwe topase,+ wa bolesome kerusoperase, wa bolesome le bongwe hiasinthe, wa bolesome le bobedi amethisete.+21 Gape, dikgoro tse di lesome le bobedi e ne e le diperela di le lesome le bobedi; nngwe le nngwe ya dikgoro e ne e dirilwe ka perela+ e le nngwe. Mme tsela e e atlhameng ya motse e ne e le gouta e e tlhololo, jaaka galase e e galalelang.22 Mme ke ne ka se ka ka bona tempele mo go one,+ gonne Jehofa+ Modimo Mothatayotlhe+ ke tempele+ ya one, le Kwana ke yone.+23 Mme motse ga o tlhoke letsatsi le fa e le ngwedi go o phatsimela, gonne kgalalelo ya Modimo e ne e o bonesitse,+ mme lobone lwa one e ne e le Kwana.+24 Mme ditšhaba di tla tsamaya ka lesedi+ la one, le dikgosi tsa lefatshe di tla tlisa kgalalelo ya tsone mo go one.+25 Mme dikgoro tsa one ga di na go tswalwa ka gope motshegare,+ gonne ga go kitla go nna bosigo gone.+26 Mme ba tla tlisa kgalalelo le tlotlo ya ditšhaba mo go one.+27 Mme selo se se sa itshepang le motho yo o tswelelang a dira selo se se ferosang sebete+ le maaka+ ga a na go tsena mo go one ka gope;+ go tla tsena fela ba ba kwadilweng mo lokwalong lwa momeno lwa Kwana lwa botshelo.+


text:
A Jesu O ne A Nyetse? A Jesu O ne A na Le Bomonnawe?
Karabo ya Baebele
Le fa Baebele e sa bue ka tlhamalalo gore a Jesu o ne a nyetse kgotsa nnyaa, go phepafetse mo Baebeleng gore Jesu o ne a sa nyala. * Akanya ka se se latelang.
Gantsi Baebele e bua ka lelapa la gaabo Jesu, ka basadi ba ba neng ba tsamaya le ene mo bodireding le ka ba ba neng ba le teng fa a bapolwa mme ga e bue sepe ka ga gore a o ne a na le mosadi. (Mathaio 12:46, 47; Mareko 3:31, 32; 15:40; Luke 8:2, 3, 19, 20; Johane 19:25) Lebaka le le utlwalang la go bo Baebele e sa bue sepe ka kgang eno ke ka gonne o ne a sa nyala.
Fa Jesu a bua ka ba ba sa batleng go tsena mo lenyalong gore ba dire mo go oketsegileng mo tirelong ya Modimo, o ne a raya barutwa ba gagwe a re: “A yo o ka go tsholang [go sa tsene mo lenyalong] a go tshole.” (Mathaio 19:10-12) O ne a tlhomela ba ba sa batleng go tsena mo lenyalong sekao sa gore ba ineele ka botlalo mo Modimong.—Johane 13:15; 1 Bakorintha 7:32-38.
Pele ga Jesu a swa, o ne a rulaganya gore mmaagwe a tlhokomelwe. (Johane 19:25-27) Fa Jesu a ka bo a nyetse kgotsa a nnile le bana, a ka bo a tlhomamisitse gore le bone ba a tlhokomelwa.
Baebele e bontsha gore Jesu ke sekao se banna ba ka se latelang mme ga e bue sepe ka tsela e a neng a tshwara molekane wa lenyalo ka yone. Go na le moo, ya re: “Banna, tswelelang lo rate basadi ba lona, fela jaaka Keresete le ene a ne a rata phuthego a ba a ineela ka ntlha ya yone.” (Baefeso 5:25) Fa Jesu a ka bo a nyetse fa a ne a le mo lefatsheng, a temana eno e ka bo e sa bue ka sekao sa gagwe se se molemolemo sa monna yo o nyetseng?
A Jesu o ne a na le bomonnawe?
Ee, Jesu o ne a na le bomonnawe ba ka nna barataro, e bong Jakobe, Josefa, Simone, Judase le bokgaitsadie ba babedi. (Mathaio 13:54-56; Mareko 6:3) E ne e le bana ba ba tshotsweng ke mmaagwe Jesu, Marea, le monna wa gagwe e bong Josefa. Baebele ya re Jesu ke “leitibolo” la ga Marea, se se kayang gore Marea o ne a na le bana ba bangwe.—Luke 2:7.
Dilo tse di seng boammaaruri ka bomorwarraagwe Jesu
Bangwe ba re Marea o feditse botshelo jotlhe jwa gagwe e le kgarebane, ka jalo ba re lefoko “bomorwarre” le na le bokao jo bo farologaneng. Ka sekai, bangwe ba akanya gore bomorwarraagwe Jesu e ne le bomorwa Josefa pele ga a nyala Marea. Le fa go ntse jalo, Baebele e bontsha gore Jesu o ile a newa tshwanelo ya semolao ya bogosi jo bo solofeditsweng Dafide. (2 Samuele 7:12, 13; Luke 1:32) Fa e ne e le gore Josefa o ne a na le bana ba bagolo mo go Jesu, yo o mogolo mo go bone botlhe a ka bo a nnile moruaboswa wa semolao wa ga Josefa.
A polelwana eo e ka tswa e lebisitswe kwa barutweng ba ga Jesu, kgotsa bakaulengwe? Kgopolo eno ga e dumalane le Dikwalo ka gonne Baebele e bua ka nako e ‘totatota, bomorwarraagwe ba neng ba sa supe tumelo mo go ene.’ (Johane 7:5) Baebele e farologanya bomorwarraagwe Jesu le barutwa ba gagwe.—Johane 2:12.
Go ya ka kgopolo e nngwe, bomorwarraagwe Jesu totatota e ne e le bontsalae. Le fa go ntse jalo, Dikwalo Tsa Segerika di dirisa mafoko a a rileng fa di bua ka ‘morwarre,’ ‘wa losika’ le ‘ntsalake.’ (Luke 21:16; Bakolosa 4:10) Bakanoki ba le bantsi ba Baebele ba lemogile gore bomorwarraagwe Jesu le bokgaitsadie e ne e le bana ba ga Marea le Josefa. Ka sekai, The Expositor’s Bible Commentary ya re: “Tsela e e utlwalang sentle ya go tlhaloganya lefoko ‘bomorwarre’ . . . ke gore le kaya bomorwa Marea le Josefa mme ka jalo ke bomorwarraagwe Jesu ka mmaagwe.” *
^ ser. 3 Baebele ya re Keresete ke monyadi mme ditemana tse di dikologileng dipego tseno di bontsha fa monyadi a dirisitswe ka tsela ya tshwantshetso.—Johane 3:28, 29; 2 Bakorintha 11:2.
^ ser. 13 Bona le The Gospel According to St. Mark, Kgatiso ya Bobedi, e e kwadilweng ke Vincent Taylor, tsebe 249 le A Marginal Jew


text:
Sebatana sa Naga sa Ditlhogo Tse Supa sa Tshenolo Kgaolo 13 ke Eng?
Karabo ya Baebele
Sebatana sa naga sa ditlhogo tse supa se go buiwang ka sone mo go Tshenolo 13:1 se tshwantshetsa tsamaiso ya lefatshe lotlhe ya bopolotiki.
Se na le taolo, maatla le setulo sa bogosi, tse di bontshang gore ke puso ya bopolotiki.—Tshenolo 13:2.
Se busa “lotso longwe le longwe le batho le teme le setšhaba,” mo go bontshang gore ga se puso e le nngwe fela.—Tshenolo 13:7.
Se na le dikarolo tsa dibatana tse nnè tse di tlhalosiwang mo boporofeting jwa Daniele 7:2-8, tse di akaretsang ponalo ya nkwe, maoto a bera, molomo wa tau le dinaka di le lesome. Dibatana tse di mo boporofeting jwa Daniele di tlhalosiwa e le dikgosi tse di rileng kgotsa dipuso tsa bopolotiki tse di busang ka go latelana e le mebusomegolo. (Daniele 7:17, 23) Ka jalo, sebatana sa naga sa Tshenolo kgaolo 13 se tshwantshetsa mekgatlho e e kopaneng ya bopolotiki.
Se tlhatloga “se tswa mo lewatleng,” e leng batho ba ba sa ikobeleng Modimo ba ba busang mo dipusong tse di sa tlhomamang tsa batho.—Tshenolo 13:1; Isaia 17:12, 13.
Baebele ya re palo ya sebatana seno, kgotsa leina la sone—666—ke “palo ya motho.” (Tshenolo 13:17, 18) Polelwana eno e bontsha gore sebatana sa Tshenolo kgaolo 13 ke puso ya motho, e seng ya moya mongwe kgotsa ya ledimona.
Le fa ditšhaba di sa dumalane ka dilo dingwe, di ema di le seoposengwe mo maikemisetsong a tsone a go boloka taolo ya tsone go na le go ikobela Bogosi jwa Modimo. (Pesalema 2:2) Gape di tla ipopa ngata e le nngwe go lwa le masole a Modimo a a eteletsweng pele ke Jesu Keresete ka Haramagedona, mme ntwa eno e tla felela ka gore ditšhaba di sengwe.—Tshenolo 16:14, 16; 19:19, 20.
“Dinaka di le lesome le ditlhogo di le supa”
Dipalo dingwe di dirisiwa ka tsela ya tshwantshetso mo Baebeleng. Ka sekai, palo lesome le palo supa di emela sengwe se se feletseng. “Setshwantsho sa sebatana sa naga” se se tlhalosiwang moragonyana mo go Tshenolo—sa mmala wa bohibidu jo bo letlhololo se se nang le ditlhogo tse supa le dinaka di le lesome—se tla re thusa go tlhaloganya bokao jwa “dinaka di le lesome le ditlhogo di le supa” tsa sebatana sa Tshenolo kgaolo 13. (Tshenolo 13:1, 14, 15; 17:3) Baebele ya re ditlhogo tse supa tsa sebatana seno se sehibidu di kaya “dikgosi di le supa” kgotsa dipuso.—Tshenolo 17:9, 10.
Ka tsela e e tshwanang, ditlhogo tse supa tsa sebatana sa Tshenolo 13:1 di emela dipuso di le supa: dipuso tse dikgolo tsa bopolotiki tse di busitseng mo hisitoring ya batho e bile di gatelela batho ba Modimo—Egepeto, Asiria, Babelona, Bameda le Baperesia, Gerika, Roma le Maesemane le Maamerika. Fa re ne re ka swetsa ka gore dinaka di le lesome di emela dipuso tsotlhe, tse dinnye le tse dikgolo, seo se ne se tla raya gore dirwalo tsa segosi tse di mo lonakeng longwe le longwe di bontsha gore setšhaba sengwe le sengwe se busa ka nako e le nngwe le puso e kgolo ya bopolotiki e e busang mo nakong eo.


text:
Ke ka Ntlha Yang Fa lo Sa Bitse Lefelo le lo Kopanelang mo go Lone Kereke?
Mo Baebeleng, lefoko la Segerika le ka dinako tse dingwe le ranotsweng e le “kereke” le kaya setlhopha sa baobamedi e seng kago e ba kopanelang mo go yone.
Ela tlhoko sekai seno: Fa moaposetoloi Paulo a ne a kwalela Bakeresete ba kwa Roma, o ne a romela ditumediso kwa banyalaning bangwe e bong Akhwila le Peresila a bo a re: “Dumedisang kereke e e kopanelang mo ntlong ya bone.” (Baroma 16:5, Contemporary English Version) Paulo o ne a sa reye gore go dumedisiwe kago. Go na le moo, o ne a dumedisa batho—phuthego e e neng e kopanela mo ntlong eo. *
Ka jalo, go na le gore re re lefelo la rona la kobamelo ke kereke, re le bitsa “Holo ya Bogosi.”
Ke ka Ntlha Yang Fa lo Re ke “Holo ya Bogosi ya Basupi ba ga Jehofa”?
Polelwana eno e a tshwanela ka ntlha ya mabaka a le mmalwa:
Kago eo ke holo kgotsa lefelo le go kopanelwang mo go lone.
Re kopana mmogo go obamela Jehofa, Modimo yo go buiwang ka ene mo Baebeleng le go neela bosupi kgotsa go bua ka ene.—Pesalema 83:18; Isaia 43:12.
Gape re kopana mmogo go ithuta ka Bogosi jwa Modimo, jo Jesu a neng a bua ka jone gantsi.—Mathaio 6:9, 10; 24:14; Luke 4:43.
O gololesegile go etela Holo ya Bogosi e e gaufi le fa o nnang gone mme o iponele kafa Basupi ba ga Jehofa ba tshwarang dipokano tsa bone ka teng.
^ ser. 3 Go na le mafoko a a tshwanang mo go 1 Bakorintha 16:19; Bakolosa 4:15; le Filemone 2.
Ithute mo go Oketsegileng
DIPOKANO
Go Dirwang Kwa Holong ya Bogosi?
Latlhela bofofu.


text:
KAROLO 14
O ka Bontsha Jang Gore o Ikanyega mo go Jehofa?
Ema mo letlhakoreng la Modimo. 1 Petere 5:6-9
Tila go nna le seabe mo dingwaong dipe fela tse di sa dumalaneng le Baebele. Go tlhokega bopelokgale gore o kgone go dira seo.
O se ka wa nna le seabe mo dikgannyeng tsa dipolotiki; di kgatlhanong le Jehofa le Bogosi jwa gagwe.
Tlhopha se se siameng—reetsa Modimo. Mathaio 7:24, 25
Ikopanye le Basupi ba ga Jehofa; ba tla go thusa go atamalana le Modimo.
Tswelela o ithuta ka Modimo mme o leke go ikobela ditaelo tsa gagwe.
Fa tumelo ya gago e setse e nonofile, o tshwanetse go neela botshelo jwa gago mo go Jehofa mme o kolobediwe.—Mathaio 28:19.
Reetsa Modimo. Bala Baebele, mme o kope Basupi ba ga Jehofa gore ba go thuse go e tlhaloganya. Go tswa foo, o dirise se o ithutang sone. Fa o dira jalo, o tla tshelela ruri.—Pesalema 37:29.


text:
Dipotso Tse Basha ba di Botsang—Dikarabo Tse di Nang le Tharabololo, Bolumo 2
O tlhoka kgakololo e o ka e ikanyang! Buka ya Dipotso Tse Basha ba di Botsang—Dikarabo Tse di Nang le Tharabololo, Bolumo 2 e na le kgakololo e e ntseng jalo. Bolumo eno e nopola se makgolokgolo a basha mo lefatsheng lotlhe ba ileng ba se bua fa ba ne ba botsolodiwa. Kgakololo e e molemo ya Baebele e ile ya ba thusa. Bona kafa e ka go thusang ka teng.
Bolumo eno e tla go thusa go araba dipotso tse di malebana le:
Ba Bong bo Sele
Diphetogo Tsa Botshelo
Tse di Amanang le Botsala
Sekolo le Balekane ba Gago
Tsa Madi
Batsadi ba Gago
Tsa Maikutlo
Boitapoloso
Go Gola Semoyeng
O ka itseela buka eno e le ka PDF, kgotsa o ka ikopela buka e e gatisitsweng ka go kwalela kwa diofising tsa rona.
Ela tlhoko: Gone jaanong PDF ya buka eno e na le diphatlha tse o ka kwalang mo go tsone. Fa sedirisiwa sa gago se o tsenang mo Internet ka sone se na le software e e kgonang go dira jalo, o ka kwala dikakgelo le dikarabo tsa gago mo bukeng eno.


text:
KAROLO 7
Jesu E ne E le Mang?
Jehofa o ne a romela Jesu mo lefatsheng. 1 Johane 4:9
Fa re batla go itumedisa Jehofa, go na le motho yo mongwe gape wa botlhokwa yo re tshwanetseng go mo reetsa. Lobaka lo loleele pele ga Jehofa a bopa Adame, o ne a bopa motho yo o maatla wa semoya kwa legodimong.
Fa nako e ntse e ya, Jehofa o ne a mo romela gore a ye go tsholwa kwa Bethelehema, a tsholwa ke kgarebane e e bidiwang Marea. Ngwana yono o ne a bidiwa Jesu.—Johane 6:38.
Fa Jesu e ntse e le motho mo lefatsheng, o ne a etsa dinonofo tsa Modimo ka botlalo. O ne a le pelonomi, a le lorato e bile a atamelesega. O ne a ruta batho boammaaruri ka ga Jehofa a sa boife sepe.
Jesu o ne a dira se se molemo, le fa go ntse jalo o ne a tlhoilwe. 1 Petere 2:21-24
Baeteledipele ba bodumedi ba ne ba tlhoile Jesu gonne o ne a senola dithuto tsa bone tsa maaka le ditsela tsa bone tse di bosula.
Gape Jesu o ne a fodisa ba ba lwalang le go tsosa batho bangwe ba ba neng ba sule.
Baeteledipele ba bodumedi ba ne ba tlhotlheletsa Baroma gore ba iteye Jesu le go mmolaya.
Ithute mo go Oketsegileng
DIKGANG TSE DI TSWANG KWA MODIMONG!
Jesu Keresete ke Mang?
Ithute gore ke eng fa Jesu a ile a swa, thekololo ke eng le gore Jesu o dira eng gone jaanong.


text:
Jeme ya ga Mma Moalosi tswina
Mme Maria Moalosi wa dingwaga tse di masome marataro le borataro a re o tshephile diatla tsa gagwe go iphema lehuma.
Mo potsolotsong le BOPA, Mme Moalosi a re o simolotse go dira jeme morago ga go rutwa ke tsala ya gagwe mme ba dira se go itlosa bodutu kwa masimo ka nako tsa temo.
Mme Moalosi a re go ithuta go dira jeme ka maungo a a farologaneng e ne e le ntlha nngwe ya go babalela maungo mangwe a naga gammogo le a a lengwang.
O re o ne a seka a ya kgakala ka thuto ka a dirile lekwalo la bobedi fela, mo e rileng morago a kgatlhegela temo-thuo le go itirela ka diatla.
Mme Moalosi a re o dira jeme mo lapeng mme a e rekise, selo se a reng se mo thusa go tlhokomela ba lelwapa la gagwe.
Mo bogompienong a re o dira jeme ya morula.
A re o itemogetse gore batho ka bontsi ba ikaegile thata ka go reka sengwe le sengwe.
A re methale e mengwe ya go ka sireletsa maungo a naga le a a lengwang, a e leng gore ka bonya ka bonya a a nyelela jaaka lerotse ke go a dirisa mo ditirong tse dingwe jaaka go dira lengangale.
O tlhalositse fa go itirela dijo ka nako tse dingwe go sa tlhoke didirisiwa tse ditona e bile di le matswakabele.
A re o ne a nna le sebaka sa go supa bokgoni jwa gagwe jwa go dira jeme ka morula, lephutshe le lerotse mo ditshupong tsa temo-thuo tsa kgaolo, mme a itemogela gore batho ba e kgatlhegela ka bontsi.
Mme Moalosi a re ngwaga wa 2017 o tsile ka dipula tse di namagadi mo a tlaa robang go le gontsi le naga e tlaa kgaba ka maungo mme seo se seke se ame tiro ya gagwe.
Mme Moalosi a re mo nakong e e sa fediseng pelo o tlaa bo a kgona go dira botoro ya manoko ka a ithutuntsha.
A re le fa ka dipaka tse dingwe a lebagana le dikgwetlho tsa tlhaelo ya metswako, ga a ke a ineela ka a ithutile go bereka ka thata. BOKHUTLO
- Tshwaraganang le Puso go lwantsha borukuthi - Koma
- Mapodisi a tlhotlhomisa bogodu jwa leruo
- Monna o thudilwe ke koloi kwa Mahalapye
- Mapodisi a tlhotlhomisa kotsi ya koloi
- Segone o tshela ka go suga matlalo


text:
BASHA BA BOTSA JAANA
Nka Dirang fa ke Kgerisiwa?
Gape bala ka dikakantsho tsa balekane ba gago le dikakgelo tsa morutabana mongwe tse di ka ga go kgerisiwa o bo o arabe dipotso ka ga go kgerisiwa.
Go kgerisiwa ke selo se se masisi. Patlisiso nngwe ya kwa Boritane e fitlhetse gore go lebega go kgerisiwa e le sengwe sa dilo tse di bakileng go ipolaya ga palo e e fetang diperesente di le 40 tsa basha ba ba ipolayang ba go begilweng ka bone mo metsweding ya dikgang kwa nageng eo.
Go kgerisa ke eng?
Go kgerisa ga se fela go utlwisiwa botlhoko mo mmeleng. Gape go ka akaretsa le dilo tse di latelang.
Go tlhaselwa ka mafoko. Celine wa dingwaga tse 20 a re: “
Basetsana ba a tle ba tlhabane ka mafoko. Nka se tsamaye ke lebala maina a ba neng ba mpitsa ka one kgotsa dilo tse ba neng ba di bua. Ba ne ba dira gore ke ikutlwe ke se na mosola, ke sa ratiwe e bile ke se motho wa sepe. Go ka bo go nnile botoka gore ba ntiteye ka lebole.”
Go tlhaolwa. Haley wa dingwaga di le 18 a re: “
Bana ba ke tsenang sekolo le bone ba ne ba simolola go nkekologa. Ba ne ba dira e kete ga go na setulo se nka nnang mo go sone ka nako ya dijo tsa motshegare gore ke se ka ka nna le bone. Ke ne ka fetsa ngwaga otlhe ke lela e bile ke ja ke le esi.”
Go kgerisiwa mo Internet. Daniel wa dingwaga di le 14 a re: “
Go tobetsa dikonopo di se kae fela tsa khomputara go ka senya motho leina—kgotsa ga tlhakatlhakanya botshelo jwa gagwe. Seno se ka utlwala e le go feteletsa dilo mme se ka direga!” Gape go kgerisa go akaretsa go romelela motho ditshwantsho kgotsa melaetsa e e tlhabisang ditlhong ka founu ya selula.
Ke eng fa batho ba kgerisa ba bangwe?
Mangwe a mabaka a a tlwaelegileng ke ano.
Bone ka bobone ba kile ba kgerisiwa. Lekawana lengwe le le bidiwang Antonio la re: “
Ke ne ke lapisitswe ke go sotliwa ke balekane ba me thata jaana mo ke neng ka simolola go kgerisa ba bangwe, fela gore balekane ba me ba nkamogele. Moragonyana fa ke akanya ka gone ke ne ka lemoga gore ruri go ne go le phoso go dira jalo!”
Ga ba na dikao tse di molemo. Jay McGraw o ne a kwala jaana mo bukeng ya gagwe ya Life Strategies for Dealing With Bullies: “
Gantsi basha ba ba kgerisang ba bangwe ba tshwara batho ba bangwe . . . ka tsela e ba bonang batsadi ba bone, bomogoloabone kgotsa ba bangwe mo lelapeng ba tshwara ba bangwe ka yone.”
Ba itshwara e kete ba kwa godimo ga ba bangwe
—mme tota ba inyatsa. Mo bukeng ya gagwe ya The Bully, the Bullied, and the Bystander, Barbara Coloroso a re: “
Bana ba ba kgerisang ba bangwe ba itseela kwa godimo mme gantsi totatota ba a bo ba fitlha kutlobotlhoko le go inyatsa ga bone.”
Ke bomang ba gantsi ba kgerisiwang?
Ba ba ratang go nna ba le bosi. Basha bangwe ba ba sa kgoneng go itsalanya le ba bangwe ba itlhaola mo go ba bangwe mme seo se dira gore go nne motlhofo gore ba kgerisiwe.
Basha ba ba tsewang ba sa tshwane le ba bangwe. Basha bangwe ba bogisiwa ka ntlha ya tsela e ba lebegang ka yone, lotso lwa bone, bodumedi jwa bone kgotsa le eleng ka gonne ba na le bogole bongwe—sengwe le sengwe fela se motho a ka ba tlaopang ka sone.
Basha ba ba sa itshepeng. Batho ba ba kgerisang ba bangwe ba kgona go lemoga batho ba ba inyatsang. Gantsi batho ba ba ntseng jalo ke bone ba ba kgerisiwang motlhofo ka gonne ga se gantsi ba ka itwela.
O ka dirang fa o kgerisiwa?
O se ka wa dira sepe. Lekgarebe lengwe le le bidiwang Kylie la re: “
Batho ba ba go kgerisang ba itumela fa ba bona gore ba kgonne go dira gore o ikutlwe o se motho wa sepe. Fa o sa dire sepe o ba fetsa maatla.” Baebele ya re: “
Yo o botlhale o o boloka o ritibetse go fitlha kwa bofelong.”—Diane 29:11.
O se ka wa ipusolosetsa. Go ipusolosetsa go ka se rarabolole bothata go na le moo go tla bo oketsa. Baebele ya re: “
Lo se ka lwa busetsa ope bosula ka bosula.”—Baroma 12:17; Diane 24:19.
O se ka wa itsenya mo mathateng. Fa go kgonega, tila batho le maemo a o ka kgerisiwang kwa go one.
—Diane 22:3.
Leka go araba ka tsela e a neng a sa e lebelela. Baebele ya re: “
Karabo fa e le bonolo e faposa bogale.”—Diane 15:1.
O se ka wa tsaya sengwe le sengwe masisi. Ka sekai, fa motho yo o go kgerisang a re o mokima o ka tsholetsa magetla fela o bo o re, “
O nepile waitse, go raya gore ke tshwanetse go fokotsa dikilogerama di sekae!”
Itsamaele. Nora wa dingwaga di le 19 a re: “
Go didimala go bontsha gore o godile le gore o nonofile go feta motho yo o go kgerisang. Go bontsha gore o na le boikgapo”
—sengwe se motho yo o go kgerisang a se nang sone.
Lwela go itshepa. Mosetsana mongwe yo o bidiwang Rita a re: “
Batho ba ba kgerisang ba bangwe ba kgona go bona fa o tshogile e bile ba ka dira gore o se tlhole o itshepa gotlhelele.”
Bolelela mongwe ka gone. Patlisiso nngwe ya re palo e e kwa godimo ga halofo ya batho botlhe ba ba kgerisiwang mo Internet ga ba bege seo, e ka tswa e le ka gonne ba tlhabiwa ke ditlhong (segolobogolo basimane) kgotsa ba tshaba gore batho ba ba ba kgerisang ba tla ipusolosetsa. Mme gopola gore batho ba ba kgerisang ba bangwe ba tswelela ka mokgwa ono fa o sa ba bege. Go begela mongwe go ka go thusa go kgaotsa go kgerisiwa.


text:
BAEBELE E FETOLA MATSHELO A BATHO
Ke ne Ke sa Tlhole ke Kgona go Tshela Jalo
Dmitry o ne a thusiwa go fetola tsela e a neng a tshela ka yone gore a itumelele botshelo.
Ithute mo go Oketsegileng
DIKARABO TSA DIPOTSO TSA BAEBELE
Bokao Jwa Botshelo ke Eng?
A o kile wa ipotsa gore ‘Boikaelelo jwa botshelo ke eng?’ Bona kafa Baebele e arabang potso eo ka teng.
DIKGANG TSE DI TSWANG KWA MODIMONG!
Boikaelelo Jwa Modimo ke Eng ka Lefatshe?
Baebele e tlhalosa gore ke eng fa Modimo a ile a bopa lefatshe, pogo e tla fela leng le gore mo isagweng o ikaeletse go dira eng ka lefatshe le ba ba nnang mo go lone.
TSOGANG!
Se Baebele e se Buang ka Bojalwa
Utlwa gore ke melaometheo efe ya Baebele e e ka go thusang go leba bojalwa ka tsela e e tshwanetseng.


text:
Ke Direng fa ke Tshwakgotswe ke Ditshwantsho Tse di Hepisang?
Se o ka se dirang
Lemoga se tota ditshwantsho tse di hepisang e leng sone. Ditshwantsho tse di hepisang ke maiteko fela a go leswefatsa sengwe se Modimo a se dirileng se tlotlega. Go lemoga gore ditshwantsho tse di hepisang ke sone seo go tla go thusa go ‘
tlhoa se se bosula.’—Pesalema 97:10.
Akanya ka ditlamorago. Ditshwantsho tse di hepisang di diga seriti sa batho ba ba bontshiwang mo go tsone. Gape di leswefatsa motho yo o di lebang. Go a utlwala go bo Baebele e re: “
Yo o botlhale ke yo o boneng masetlapelo a bo a iphitlha.”—Diane 22:3.
Ikemisetse. Monna yo o ikanyegang e bong Jobe o ne a re: “
Ke ikanne gore le ka motlha ke se ka ka leba mosetsana ka go mo eletsa.” (Jobe 31:1, Today’s English Version) Ano ke mangwe a ‘maikano’ a wena o ka a dirang:
Nka se dirise Internet fa ke le esi.
Fa lefelo lengwe le le sa siamang la Internet le bulega ke tla tswa ka bonako mo go lone.
Ke tla bua le tsala nngwe e e godileng fa nka boela mo mokgweng ono.
Rapela ka gone. Mopesalema o ne a kokotlela Jehofa Modimo jaana: “
Dira gore matlho a me a fete a sa bona se se se nang mosola.” (Pesalema 119:37) Modimo o batla gore o atlege, mme fa o mo rapela a ka go naya maatla a go dira se se siameng!—Bafilipi 4:13.
Bua le mongwe. Gantsi go tlhopha mongwe yo o ka mo tshololelang mafatlha go thusa thata gore o latlhe mokgwa ono.—Diane 17:17.
Gopola seno: Nako le nako fa o tila tshedimosetso e e hepisang, o a bo o fentse tota. Bolelela Jehofa Modimo ka phenyo eo, mme o mo lebogele maatla a a go neileng one. Fa o tila ditshwantsho tse di hepisang, o ipedisa pelo ya gagwe!—Diane 27:11.
Ithute mo go Oketsegileng
BASHA
Basha ba Botsa Jaana, Bolumo 1
Bojalwa le diokobatsi, boitsholo jwa tlhakanelodikobo, go intsha le go ratana ke dingwe tsa dikgang tse go tlotliwang ka tsone.


text:
BASHA BA BOTSA JAANA
Ke ka Ntlha Yang fa ke Tshwanetse go Gana Tshedimosetso e e Hepisang?
A o tla kgona go e gana?
Fa o dirisa Internet, itse gore nako nngwe o tla kopana le mofuta mongwe wa tshedimosetso e e hepisang. Hayley wa dingwaga tse 17 a re: “Tota e bile ga o tlhole o tlhoka go e senka. Yone e latelela wena.”
Tota le batho ba ba ikemiseditseng go gana tshedimosetso e e hepisang ba ka raelesega go e leba. Greg wa dingwaga tse 18 a re: “Ke ne ka ipolelela gore ke tla nna ke le kelotlhoko, mme ke ne ka palelwa ke go dira jalo. O ka se ke wa re go ka se go diragalele.”
Gompieno go motlhofo go feta le fa e le leng pele go bona tshedimosetso e e hepisang. Mme e re ka jaanong go setse go na le mokgwa wa go romelelana melaetsa e e hepisang ka founo, basha ba le bantsi ba dira tshedimosetso ya bone e e hepisang ba bo ba e anamisa.
Sa botlhokwa: O lebane le kgwetlho e e gaisang e batsadi ba gago kgotsa borragomogolo le bommagomogolo ba neng ba lebana le yone fa ba ne ba lekana le wena. Potso ke gore, A o tla kgona go gana tshedimosetso e e hepisang?
O ka kgona
Maaka le boammaaruri
Maaka: Tshedimosetso e e hepisang e ka se ntlhagisetse kotsi epe.
Boammaaruri: Se tshedimosetso e e hepisang e se dirang mo tlhaloganyong ya gago se tshwana le se motsoko o se dirang mo makgwafong a gago. E a go kgotlela. E tlontlolola sengwe se Modimo a se dirileng gore e nne kgolagano e e maatla le e e nnelang ruri fa gare ga batho ba babedi. (Genesise 2:
Baebele e tlhalosa batho bangwe ba ba ‘sa tlholeng ba na le boikutlo ka gope ka boitshwaro.’ (Baefeso 4:19) Segakolodi sa bone ga se tlhole se ba tsibosa mo e leng gore ga ba tlhole ba utlwa botlhoko fa ba dira dilo tse di bosula.
Maaka: Tshedimosetso e e hepisang e ka go ruta ka tlhakanelodikobo.
Boammaaruri: Tshedimosetso e e hepisang e go ruta ka go nna pelotshetlha. E dira gore o tseye gore batho ke didirisiwa fela le gore ba diretswe go kgotsofatsa keletso ya gago ya bopelotshetlha fela. Ga go gakgamatse go bo patlisiso nngwe e lemogile gore batho ba ba nang le mokgwa wa go lebelela tshedimosetso e e hepisang ga se gantsi ba kgotsofalela tlhakanelodikobo fa ba sena go tsena mo lenyalong.
Baebele e laela Bakeresete gore ba gane “kgokafalo, boitshekologo, keletso ya tlhakanelodikobo, keletso e e utlwisang botlhoko, le keletso ya bopelotshetlha”
Maaka: Batho ba ba ganang tshedimosetso e e hepisang ba tlhabisiwa ditlhong fela ke tlhakanelodikobo.
Boammaaruri: Batho ba ba ganang tshedimosetso e e hepisang ba tsaya tlhakanelodikobo masisi. Ba lemoga gore ke mpho e Modimo a e diretseng go nonotsha kamano ya monna le mosadi ba ba nyalaneng e bile ba itlamile mongwe go yo mongwe. Gantsi ba ba lebang dilo jalo ba ka kgotsofalela tlhakanelodikobo fa ba sena go tsena mo lenyalong.
Baebele e bua e sa fitlhe sepe ka tlhakanelodikobo. Ka sekai, e raya banna ba ba nyetseng e re: “Ipele le mosadi wa bosha jwa gago . . . O tlhapelwe ke boitumelo ka lorato lwa gagwe ka metlha.”—Diane 5:
Tsela ya go gana tshedimosetso e e hepisang
Go tweng fa o utlwa thaelo ya go leba tshedimosetso e e hepisang e le maatla thata gore o ka emelana le yone? Dintlha tsa go itshekatsheka tsa setlhogo se se reng “Tsela ya go Gana Tshedimosetso e e Hepisang” di ka go thusa.
Tlhomamisega gore o ka kgona go gana thaelo ya go lebelela tshedimosetso e e hepisang. Gape o ka ithuta go tlogela go lebelela tshedimosetso e e hepisang fa e le gore o setse o simolotse go e lebelela. O tla solegelwa molemo ka ditsela di le dintsi fa o dira jalo.
Akanya ka Calvin, yo o bolelang gore o ne a simolola go nna le mokgwa wa go lebelela tshedimosetso e e hepisang a na le dingwaga di ka nna 13. Calvin a re: “Ke ne ke itse gore go phoso mme ke ne ke sa kgone go fenya thaelo ya go e lebelela. Mme fa ke sena go e lebelela, ke ne ke ikwatlhaya fela thata. Kgabagare rre o ne a lemoga
Calvin o ithutile go gana tshedimosetso e e hepisang. A re: “Go simolola go lebelela tshedimosetso e e hepisang e ne e le phoso e kgolo e ke sa ntseng ke boga matswela a yone ka gonne ditshwantsho tseo di sa ntse di tla mo mogopolong wa me. Ka dinako tse dingwe ke sa ntse ke raelesega go akanya ka se ke neng ke ka se bona fa ke ne nka leba dilo tse ke sa tshwanelang go di leba. Mme go tswa foo ke akanya kafa nka nnang le isagwe e e itumedisang le e e phepa ka teng fa ke dira dilo ka tsela ya ga Jehofa.”


text:
Letlhakane ( Botsvana )
Atstumas tarp kitų miestų
- Atstumas Letlhakane - Gaboronas
- Atstumas Letlhakane - Frensistaunas
- Atstumas Letlhakane - Molepololė
- Atstumas Letlhakane - Selebi Pikvė
- Atstumas Letlhakane - Maun
- Atstumas Letlhakane - Serovė
- Atstumas Letlhakane - Kanye West
- Atstumas Letlhakane - Mahalapjė
- Atstumas Letlhakane - Mogoditshane
- Atstumas Letlhakane - Močudis
- Atstumas Letlhakane - Lobatse
- Atstumas Letlhakane - Palapye
- Atstumas Letlhakane - Ramotswa
- Atstumas Letlhakane - Thamaga
- Atstumas Letlhakane - Mosopa
- Atstumas Letlhakane - Tonota
- Atstumas Letlhakane - Janeng
- Atstumas Gaboronas - Letlhakane
- Atstumas Frensistaunas - Letlhakane
- Atstumas Molepololė - Letlhakane
- Atstumas Selebi Pikvė - Letlhakane
- Atstumas Maun - Letlhakane
- Atstumas Serovė - Letlhakane
- Atstumas Kanye West - Letlhakane
- Atstumas Mahalapjė - Letlhakane
- Atstumas Mogoditshane - Letlhakane
- Atstumas Močudis - Letlhakane
- Atstumas Lobatse - Letlhakane
- Atstumas Palapye - Letlhakane
- Atstumas Ramotswa - Letlhakane
- Atstumas Thamaga - Letlhakane
- Atstumas Mosopa - Letlhakane
- Atstumas Tonota - Letlhakane
- Atstumas Janeng - Letlhakane


text:
YBB
Go leba YBB
Kwa re leng gone
- Re teng mo diporofenseng tse pedi
YBB ke setheo sa dikhamphase tse di farologaneng e e leng mo diporofenseng tse pedi. Khamphase ya Mafikeng le ya Potchefstroom di kwa Porofenseng ya Bokone-Bophirima mme Khamphase ya Khutlotharo ya Lekwa e kwa Gauteng. Katoro-Kgolo, e e bidiwang Ofisi ya Setheo e kwa Potchefstroom gaufi thata le Khampase ya Potchefstroom.
Re bo mang
- Yunibesiti e e rotloetsang mokgwa o moswa wa go dira dilo ka dipharologano
Moano wa YBB ke “Mokgwa o moswa wa go dira dilo ka dipharologano“ mme o tlhalosa Yunibesiti sentle fela thata. YBB e nnile gone ka 1 January 2004 ka go kopanya diyunibesiti tse pedi tse di nang le hisitori e e farologaneng fela thata, batho ba botho jo bo sa tshwaneng le ditso: Yunibesiti ya Potchefstroom ya Thuto e e Kwa Godimo ya Sekeresete le Yunibesiti ya Bokone-Bophirima. Go ne ga tsenngwa le badiri le baithuti ba Khampase ya Yunibesiti ya Vista ya kwa Sebokeng, mme seno sa oketsa boswa jo re neng le jone.
Gompieno, YBB e itsiwe e le nngwe ya diyunibesiti tse di laolwang sentle go di gaisa mo Aforika Borwa. Jaaka fa moano wa rona o bontsha, o o reng Mokgwa o moswa wa go dira dilo ka dipharologano, re tswelela pele re ipelela le go rotloetsa ditso tse di farologaneng, tiriso ya dipuo tse di farologaneng le batho ba ditshaba tse di farologaneng.
Tlhaloso ya Setlamo ka Bokhutshwane
Lefoko le le lengwe le le tlhalosa moya o Yunibesiti ya Bokone-Bophirima e nang le one ke “mokgwa o moswa”. Mokgwa ono o bonala mo ditirong tsotlhe tsa rona, go simolola ka patlisiso e re e dirang mo dithutong tse re di rutang, mokgwa wa botsamaisi, thulaganyo ya khamphase, setlhopha sa baithuti, go nna le seabe ga baagi le diphitlhelelelo mo metshamekong.
Kgatiso e e bidiwang “Tlhalosokhutshwane ya Setlamo” e bontsha mokgwa o moswa wa go dira dilo le botsamaisi jwa maemo a a kwa godimo mo YBB.
Leinakgwebo la YBB
- Le farologana le a mangwe, le dirilwe ka mokgwa o moswa e bile le itsiwe mo lefatsheng lotlhe
YBB e na le leinakgwebo le le nonofileng le le bontshang lefatshe lotlhe botho le mekgele ya rona. Bokao jwa leinakgwebo leno ke gore re yunibesiti e e di gogang kwa pele mo go ruteng le mo go ithuteng le mo go direng patlisiso e e rotloetsang dipharologano le go latelela mokgwa o moswa wa go dira dilo go tswela Aforika Borwa le lefatshe lotlhe molemo.
Leinakgwebo leno le na le dikarolo di le tharo tsa konokono: Letshwaina le YBB, leina le moano:
• Letshwaina la rona: Dikeetane tse tharo tse di gokaganang di tshwantshetsa kutlwano ya Yunibesiti e bile tebego ya lone e tlhalosa boikemisetso le tirisanommogo mo teng ga yone. Mebala e meraro e tshwantshetsa dipharologano tsa dikhamphase tse tharo le go ruta dithuto tse di farologaneng mo setheong gore re tlatseletse mo go tokafatseng boemo jwa batho le kamano fa gare ga batho.
• Leina la rona: mafoko-tshwao a a reng Yunibesiti ya Bokone-Bophirima a tlhaola dithuto tsotlhe tsa go ruta, go ithuta le patlisiso kgotsa mainakgwebo-potlana.
• Moano wa rona: Ditalente tse di tlhomologileng, bokgoni le boleng jwa batho ba ba farolganeng bo dira gore re nne le dikgopolo tse dintshwa tsa mokgwa o moswa wa go dira dilo mme kgopolo eno e bonala mo maonong wa YBB, e leng Mokgwa o moswa wa go dira dilo ka dipharologano.
Go tlhopha dithuto
- Go godisa dikgono le kitso tse di bakang kgolo
YBB e na le dithuto tse di farologanang fela thata tse baithuti ba pele ga lekwalo la boalogane le ba morago ga lekwalo la boalogane ba ka tlhophang mo go tsone. Dithuto tse re nang le tsone ke tsa borutegi, tsa temothuo le diate go fitlha ka tsa kgwebo, boenjenere, thuto, boitekanelo, molao, disaense tsa tlhago le thutabomodimo.
Le mororo YBB e naya baithuti bontsi jono jwa tsone gore ba tlhophe, e rotloetsa fela thata gore ba ikwadisetse go ithuta boenjenere, kgwebo le disaense tsa tlhago. Go na le ditiro tse go tlhaelang bokgoni fela thata mo go tsone mo Aforika Borwa.
Mananeo a Thuto
Khamphase nngwe le nngwe e na le fa e nang le bokgoni gone.
Mo dithutong, khamphase nngwe le nngwe ya YBB e na le sengwe se se kgethegileng se e se rutang. Ka sekai, ga go na khamphase e e gaisang Khamphase ya Mafikeng mo tseleng ya yone ya go dirirsa le boitekanelo jwa diphologolo le disaense tsa temothuo, mme Khamphase ya Potchefstroom yone e dira sentle tota mo go tsa boejenere jwa nyutlelia fa Khamphase ya Khutlotharo ya Lekwa yone e itsege ka disaense tsa ikonomi le thekenoloji ya tshedimosetso.
Mo Khamphaseng e nngwe le nngwe, YBB e na le magoro a a latelang a thuto:
Khamphase ya Mafikeng:
- Temothuo, Saense le Thekenoloji
- Kgwebo le Botsamaisi
- Tsa dithuto
- Disaense tsa Batho le tsa Loago
- Tsa molao
Khamphase ya Potchefstroom:
- Diate
- Disaense Tsa Ikonomi le Botsamaisi
- Disaense tsa Thuto
- Boenjeneri
- Disaense Tsa Boitekanelo
- Molao
- Disaense tsa Tlhago
- Thutabomodimo
Khamphase ya Khutlotharo ya Lekwa
- Disaense Tsa Ikonomi le Thekenoloji ya Tshedimosetso
- Dirutwa Tsa Mekgwa ya Batho
Patlisiso
- Go tlamela ka ditharabololo tsa mekgwa e e farologaneng ya go dira dilo ka patlisiso ya boleng jo bo kwa godimo, e e maleba, le e e tlhaloganyesegang sentle.
YBB e na le maikemisetso a a tlhaloganyesegang sentle le mokgwa o moswa wa go dira dilo. Seno ke gore dira gore e se ka ya nna fela yunibesiti ya thuto e e dirang dipatlisiso mme e nne yunibesiti ya patlisiso e e nang le matswela a a molemo, ya go ruta le go ithuta. Jaaka fa dipalopalo tse di latelang di bontsha, YBB e dira kgatelopele ka bonako go ya go fitlhelela maikemisetso a yone:
• Ga jaanong jaana, YBB e balelelwa fa gare ga diyunibesiti di le supa tse di kwa setlhoweng mo Aforika Borwa tsa patlisiso le fa gare ga tse pedi tse di kwa setlhoweng tsa mokgwa o moswa wa go dira dilo.
• Ka 2008, mo gare ga diyunibesiti tsotlhe tsa Aforika Borwa, YBB e ne ya dira madi a le mantsi mo gotsa Thekenoloji le mo Mananeong a Mafapha a Tsa Badiri (THRIP), mme e ne e dirisana mmogo le tsa dikgwebo mo mokgweng o moswa wa go dira dilo le go dira patlisiso e e maleba.
• YBB e na le babatlisisi ba le 103 ba ba nang le maduo a a simololang ka a Mokgatlho wa Bosetshaba wa Patlisiso (NRF). Seno se raya gore go feta 10% ya badiri ba rona ba mo yunibesiting ka babatlisisi ba ba neilweng a maduo go ya ka a NRF Maduo a kalogo ya bongaka kwa YBB ke a bone a a molemo go a gaisa otlhe mo Aforika Borwa mme maduo a kalogo ya Masetase one ke a boraro.
• Babatlisisi ba Yunibesiti ba ikgapetse diawate di le mmalwa tsa bosetshaba le tsa boditshabatshaba mo tirong ya bone. Mo sekaing se le sengwe fela, setlhopha sa babatlisisi ba YBB e ne e le karolo ya setlhopha sa boditshabatshaba se se neng sa kgapela Moputso wa 2006 wa European Union Descartes Science.
Mmotlolo wa Ditlamo Tsa Patlisiso
Go akofisa go tokafadiwa ga dipholo tsa patlisiso
Go akofisa tiro ya go nna yunibesiti ya patlisiso e e nang le matswela a a molemo, ya go ruta le go ithuta, YBB e tsentse Mmotlolo o moswa wa Ditlamo Tsa Patlisiso. Mmotlolo ono o diretswe go godisa dipholo tsa patlisiso, boleng jo bo kwa godimo jwa go dira tiro ka go rotloetsa go dirwa ga ditlhopha tse di oketsegileng tse di simololang go dira patlisiso le go baakanyetsa go gola ga ditlhopha tseno tsa patlisiso.
Go na le maemo a le mane a ditlamo tsa patlisiso, go simolola ka setlamo sa “magorogo-maswa”, dilo tse di kgethegileng tse go dirwang patlisiso ka tsone, lefapha mme kwa bofelong tikatikwe ya boleng jo bo kwa godimo.
Ga jaanong jaana YBB e na le dilo di le supa tse di kgethegileng tse go dirwang patlisiso ka tsone:
• Baagi le Boitekanelo
• Diate Tsa Mmino mo Aforika Borwa: Ditsompelo le Tshedimosetso
• Tiriso ya Melemo ya Kalafi mo Aforika Borwa.
• Ditlamorago tsa bojanala mo loagong le mo ikonoming
• Hypertension in Africa Research Team (HART)
• Tiro ya go Itshidila Mmele, Motshameko le Boitapoloso
• Thekenoloji ya Thuto ya Tsela e e Nang le Matswela ya Go Ruta, Go Ithuta le go Tlhofofatsa Dilo
Mo godimo ga moo, go na le dilo di le tharo tse go dirwang patlisiso ka tsone:
• Tlhabololo ya Loago e e Kgonang go Itsetsepela
• Go Aroganya Ditsompelo Tsa Khemikale
• Mekgatlho ya Go Ruta le go Ithuta
Go na le mafapha a le 11 a patlisiso kwa YBB:
• Lefapha la Mmetshe wa Kgwebo le Ditharabololo Tsa Kgwebo
• Lefapha la Tlhabololo ya Boemo Jwa Molaotheo wa Aforika Borwa
• Lefapha la Patlisiso ka Diokobatsi le go di Dira
• Lefapha la Disaense Tsa Tikologole Botsamaisi
• Lefapha la Dipuo le Puisokwalo mo Aforika Borwa
• African Unit for Transdisciplinary Health Research (AUTHeR)
• Lefapha la ditsamaiso Tsa Eneji
• Lefapha la Thutabomodimo e e Tlhabolotsweng le Tlhabololo ya Mokgatlho wa Aforika Borwa
• Lefapha la Fisikisi ya Sebaka
• Workwell: Lefapha la Patlisiso la Batho, Pholisi le Go Nna le Seabe
• Thinkwell Boleng jwa ikonomi jwa patlisiso ya botsogo jo bo siameng
YBB e na le tikatikwe e le nngwe e e di gogang kwa pele:
• Tikatikwe e e di Gogang Kwa Pele ka Dikotla (CEN)


text:
Ditshwantsho Tsa Kwa Warwick (March Go ya Go August 2016)
Bona ditshwantsho tse di bontshang tiro e e ntseng e dirwa kwa ntlokgolong e ntšha ya Basupi ba ga Jehofa le kafa baithaopi ba ileng ba thusa ka gone mo porojekeng eno go tloga ka March go fitlha ka August 2016.
March 16, 2016—Setsha sa Warwick
Badiri ba pagolola ditlhare tse ba tlileng go di lema. Go lemiwa ditlhare di feta 1 400 kwa setsheng sa Warwick.
March 23, 2016—Kago ya go Baakanya Dikoloi
Baithaopi ba kwa Warwick ba gopola Sejo sa Morena sa Maitseboa. Go ne go na le batho ba le 384 ba ba neng ba le gone kwa tiragalong eno e Basupi ba ga Jehofa ba e ketekang ngwaga le ngwaga.
April 15, 2016—Setsha sa Warwick
Baithaopi ba tsenya difensetere kwa hekeng e e tlileng go dirisediwa go amogela baeng, go tlhokomela lefelo le go bulela dikoloi tse di tsenang le tse di tswang.
April 19, 2016—Dioifisi/Dikago Tsa Tirelo
Rre le morwawe ba tsenya dikhapete mo diofising. Go motlhofo go dirisa dikhapete tseno mo mafelong a batho ba tsamayang mo go one ka gonne ga go thata go di tsenya.
April 27, 2016—Diofisi/Dikago Tsa Tirelo
Baithaopi ba tsenya mabota a a kgaoganyang diofisi. Mabota ano a thusa gore mafapha a kgone go nna le diofisi tse di lekaneng.
May 10, 2016—Diofisi/Dikago Tsa Tirelo
Moithaopi o baakanya lefelo le matlwana a tlileng go agiwa mo go lone. Mme lefelo leo le gaufi le fa batho ba gorogelang teng.
May 26, 2016—Setsha sa Warwick
Baithaopi ba rutiwa go tima molelo. Go ikatisa gono go thusa baithaopi bano gore ba kgone go tima molelo ka bonako fa maemo a tshoganyetso a ka tlhaga e bile ba thusa go sireletsa baagi le dikago tsa kwa Warwick. Seno se fokotsa tiro ya batimamolelo ba puso.
May 30, 2016—Diofisi/Dikago Tsa Tirelo
Mokaulengwe o bontsha badiri gore ba nne kae pele thulaganyo ya temana ya letsatsi e simolola.
May 31, 2016—Dikago Tsa go Baakanya Dilo/Fa Baagi ba Phakang Gone
Moithaopi o tsenya matshwao a a thusang baagi le baeng go itse kwa ba yang gone. Go na le matshwao a go tshwana le ano a feta 2 500 kwa Warwick.
June 1, 2016—Diofisi/Dikago Tsa Tirelo
Moithaopi o lomaganya ditshipi tse motho a itshegeletsang ka tsone fa a tlhatloga kgotsa a fologela mo ditepising tsa holo. Kobo e e mo setshwantshong seno e thusa gore ditlhase di se ka tsa tshwara molelo e bile e sireletsa kago gore e se ka ya sha.
June 9, 2016—Diofisi/Dikago Tsa Tirelo
Moithaopi o o berekang mo lefapheng la go tsenya mabota le siling o feleletsa go penta lobota lo lo yang kwa lefelo le le bontshang hisitori ya Basupi. Lefelo lengwe le lengwe le na le tsela e le rulagantsweng ka yone.
June 16, 2016—Diofisi/Kago ya Ditirelo
Badiri ba tsenya dilo tse di tiisang lobota lo dikoloi di tlileng go feta mo go lone. Seno se dira gore konkereite e nna thata, e se ka ya senyega ka bonako le gore e kgone go baakanngwa motlhofo.
June 29, 2016—Diofisi/Kago ya Ditirelo
Baithaopi ba rulela ka galase mo lefelong le baeng ba tsenang mo go lone. Seno se thusa gore go nne le lesedi le le lekaneng mo lefelong leo.
June 29, 2016—Diofisi/Kago ya Ditirelo
Monna le mosadi wa gagwe ba tsenya dithaele mo lefelong le baeng ba tsenang mo go lone fa ba ya kwa karolong e e bontshang Dibaebele le leina la Modimo.
July 6, 2016—Diofisi/Kago ya Ditirelo
Moithaopi o tsenya ditulo mo holong. Go na le ditulo di le 1 018 mo holong eo. Holo eno e tla dirisediwa go tshwara thuto ya Tora ya Tebelo le mananeo a mangwe a Baebele.
July 9, 2016—Diofisi/Kago ya Ditirelo
Baithaopi ba ba berekang ka dithaele le motlakase ba tsenya letshwao le le amogelang baeng.
July 13, 2016—Diofisi/Kago ya Ditirelo
Baithaopi ba babedi ba ipaakanyetsa go isa metsi kwa badiring ba bangwe. Baithaopi ba ba agang ba kgothalediwa go nwa metsi a mantsi ka gonne go tle go nne mogote thata kwa Warwick.
July 19, 2016—Diofisi/Kago ya Ditirelo
Moithaopi o baakanya lefelo le Dibaebele tse di kgethegileng di tlileng go bewa mo go lone. Mo lefelong leno, go tlile go bewa Dibaebele tse di farologaneng le didirisiwa tsa motlha wa Baebele.
July 22, 2016—Diofisi/Kago ya Ditirelo
Moithaopi o tsenya Australia le Southeast Asia mo mmapeng o o tlileng go bewa mo loboteng lo lo mo lefelong le baeng ba gorogelang kwa go lone. Leina la Modimo e bong Jehofa le tlhagelela ka dipuo di feta 700 mo loboteng loo.
July 23, 2016—Diofisi/Kago ya Ditirelo
Maloko a lelapa la Bethele a bontshiwa matshwao a a ba bontshang tsela e kago ya Warwick e leng ka yone le tsela e ba ka itshireletsang ka yone.
August 17, 2016—Setudio sa JW Broadcasting
Baithaopi ba baakanya lefelo le mokaulengwe yo o dirang thulaganyo ya Broadcasting a tlileng go nna mo go lone. Didirisiwa tsotlhe tse ba neng ba di dirisa kwa Brooklyn di tlile go tsenngwa mo setudiong seno.
August 24, 2016—Setsha sa Warwick
Moithaopi o tsenya letshwao le lesha kwa baeng ba tsenang gone fa ba etela dikago tsa Warwick. Fa e sa le go tloga ka September 1, mafapha a le mantsi a kwa ntlokgolong a ne a setse a simolotse tiro ya one kwa dikagong tseno tse disha.


text:
Lesotho
Lesotho, ke lefatshe le le fitlhelwang mo bogareng jwa lefatshe la Afrika Borwa, ebile le dikagenyeditswe ke lone lefatshe la Aferika borwa. Ke lefatshe le lennye ka popego le na le palo ya batho e ka tshwarang di dikadike tse pedi le dikete tse masome a marataro le bosupa.Toropo kgolo ya Lesotho ke Maseru. Lesotho ke leloko la mafatshe a selekanye.Leina Lesotho letswa mo puong ya sesotho. Selekanyo sa batho ba Lesotho se se ka tshwarang masome a mane mo lekgolong ba tshelela mo lehumeng le le ko tlase ga selekanyo se se ipetsweng ke ba mafatshe fatshe ba ba itebagantseng le go lwantsha lehuma se supa fa ba tshela ka ledi la dolara ya America ele nngwe ka letsatsi.
Ditso tsa Lesotho[baakanya | edit source]
Lefatshe la Lesotho le ne le busiwa ke Kgosi kgolo Moshoeshoe wa ntlha ka ngwaga wa 1822. Moshoeshoe e ne ele ngwana wa ga Mokhachane, kgosi e nnye ya Bakoteli,o ile a nna kgosi ka ngwaga wa 1804 morago ga go itlhamela morafhe wa gagwe.Magareng ga dingwaga tsa 1821 le 1823, Moshoeshoe le balatedi ba gagwe baile ba ya go nna ko thabeng ya Butha-Buthe,go ya go kopana le bangwe ba ba kileng ba nna bagakolodi kgatlhanong le Lifaqane e eneng e dirisanya le gonna mo setilong ga ga Shaka Zulu magareng ga dingwaga tsa 1818 le 1828.
Polotiki[baakanya | edit source]
Puso ya Lesotho ke e e dirilweng ka go tlhotswa ga mapalamente le di tsamaiso tsa tsa lekgotla la sepolotiki le le fentseng ditlhopho kakaretso.Tautona Rre.Pakalitha Bethuel Mosisili ke ene moeteledi pele wa puso ebile ke ene a nang le dithata tsotlhe.Kgosi ya Basotho e dira thata le tsa ngwao, ga asa nna le dithata tse dintsi ebile ga a letlelelwe go ka tsenelela mo mererong ya sepolotiki.
Mokgatlho wa sepolotiki wa Democratic Congress (DC)ke one o o eteletseng mo botsamaiseng jwa ntlo ya palamente ya Lesotho ka ditilo tsa ma palamente dile masome a mane le borataro. Fa jaanong mokgatlho wa sepolotiki wa Lesotho Congress for Democracy (LCD),o oneng ontse o busa jaanong ele one o fetogileng gonna baganetsi ba ba mashetla ba puso ya Democratic Congress (DC). All Basotho Convention (ABC), Basotho National Party (BNP), Alliance of Congress Parties (ACP), le ba ba sa tswang go tlhamiwa ba Basotho Batho Democratic Party (BDNP) ke dingwe tsa mekgatlho ya sepolotiki ya lefatshe la Lesotho ka borataro jwa tsone.
Ntlo kgolo ya palamente ya Lesotho e e bitswang Senate, e nale dikgosi tse masome a mabedi le bobedi, ba bogosi jwa bone eleng jo ba bo tsaletsweng,le bangwe bale lesome le motso ba ba itlhopetsweng ke Kgosi kgolo go setse morago tsamaiso ya ga tautona kana moeteledipele.
Merafhe le Dipuo tse di fitlhelwang mo Lesotho[baakanya | edit source]
Bontsi jwa batho ba Lesotho ke Basotho, mme palonyana e potlana ke ya batswakwa ebong merafhe ya letso la se-chaina le makgowa gotswa Yuropa. Merafhe e fitlhelwang mo Lesotho e akaretsa Bakuena, Batloung, Baphuthi, Bafokeng, Bataung, Batsoeneng, Matebele le ba bangwe.
Puo e e buiwang thata ko Lesotho ke Sesotho, e eleng yone puo ee letleletsweng go dirisiwa gongwe le gongwe mo Lesotho le ko ditirelong tsa puso, e latelwa ke sekgowa pele ga dipuo tse dingwe.
Ngwao[baakanya | edit source]
Diletswa tsa ngwao tse di fitlhelwang mo Lesotho di akaretsa lekolulo, se eleng seletswa se se dirisiwang ke badisa, setolo-tolo, se se tshamekiwang ke borre le thomo ee tshamekiwang ke bomme thata.
Pina ya setshaba ya Lesotho e bitswa "Lesotho Fatše La Bo-ntata Rona"
Fa kago tsa setso tsa Lesotho ele mantlo a rantafole.
Kapari ya Basotho ke kobo, e aparwa thata ka dipaka tsotlhe mo ngwageng.
Morija Arts & Cultural Festival ke moletlo wa ngwaga le ngwaga wa botaki le bodiragatsi, o tshwarelwa kwa toropong ya Morija ko banna ba baneng ba sokolola batho ka thuto ya Kereke baneng ba goregela teng ka ngwaga wa 1883.


text:
Mapodisi a tshwenngwa ke mokgwa wa go ikgapela botshelo
Monna mongwe wa dingwaga tse di masome mabedi le bobedi wa kgotla ya Ikageng mo Tsabong mo kgaolong ya Kgalagadi Borwa o fitlhetswe a akgega mo ditlhometsong tsa ntlo ya gagwe.
Go ya ka mothusa mookamela mapodisi a Tsabong, Assistant Superintendent Kitsiso Lemogang, ba begetswe tiragalo eo ka Laboraro ka nako ya lesome maitseboa.
Assistant Supurintendent Lemogang o boletse fa mapodisi ba ne ba ragogela kwa lwapeng lwa monna yoo mme ba feta ba mo isa kwa sepateleng sa Tsabong kwa ba bongaka ba fetileng ba tlhomamisa fa a tlhokafetse.
Rre Lemogang o supile fa moswi a ne a dirisitse mogala go ikgapela botshelo le gore o ne a tlogetse molaetsa.
Mothusa mookamela mapodisi o kaile fa serepa se le mo setsidifatsing sa sepetele sa Tsabong mme ba setse ba reboletse ba masika go ka se boloka fa ditlhotlhomiso tsa mapodisi tsone di santse di tsweletse mabapi le se se ka tswang se bakile tiragalo eo.
O boletse fa tiragalo eo e le ya ntlha mo ngwageng ono mme mo dingwageng tse di fetileng di ne di le mmalwa, selo se a reng se a tshwenya ka e le kutlobotlhoko le bohutsana, bogolo jang fa e bile yo o tlhokafetseng a tlogela bana.
Assistant Supurintendent Lemogang o tlhomamisiste fa moswi a ne a bereka mo lephateng la ditsela teng mo Tsabong e bile a tlholega mo Tsabong.
Mo mafokong a gagwe a kgakololo, Assistant Supurintendent Lemogang o gakolotse borre, bogolo jang ba banana go kopa dithuso tse di ka ba sidilang maikutlo mo go ba ba lebaneng ba tshwana le ba boipelego, mapodisi, baruti, dikgosi,batsadi le ditsala tsa bone go itsa ditiragalo tsa mofuta o. BOKHUTLO
- Tshwaraganang le Puso go lwantsha borukuthi - Koma
- Mapodisi a tlhotlhomisa bogodu jwa leruo
- Monna o thudilwe ke koloi kwa Mahalapye
- Mapodisi a tlhotlhomisa kotsi ya koloi
- Segone o tshela ka go suga matlalo